c: text/plain

text:
DIPESALOME 23:1-6
Morena ke modiši wa ka;
ga ke hloke selo.
O nkhutšiša mafulong a matala;
o nkiša meetseng a makhutšo.
O a ntapološa,
o ntshepediša ka tsela tše di lokilego ka lebaka la leina la gagwe.
Le ge nka sepela molapong wo o šiišago,
nka se boife selo,
gobane wena, Morena, o na le nna.
O ntšhireletša ka molamo wa gago,
ka lepara la gago wa ntlhahla.
O ntirela monyanya manaba a ka a ntebeletše;
o nkamogela mo nkego ke moeng yo mogolo,
wa ntlaletša senwelo wa go falala.
Ke a tseba gore botho le lerato la gago di tla ba le nna bophelong bja ka ka moka,
gomme ke tla dula ka ngwakong wa gago ge ke sa phela.
DIPESALOME 27:1-14
Morena ke seetša sa ka le Mophološi wa ka –
nka se boife motho.
Morena ke botšhabelo bja ka –
nka se tšhoge motho.
Ge batho ba babe ba ntlhasela gore ba mpolaye,
e lego bona batlaiši le manaba a ka, go thetšwa bona ba wa.
Le ge madira a ka ntikanetša,
nka se ke ka boifa;
le ge manaba a ka ntlhasela,
ke tla no fela ke botile Modimo.
Ke selo se tee se ke se kgopetšego Morena,
seo ke sona ke tlago se nyaka:
ke go ba ka ngwakong wa Morena bophelo bja ka ka moka,
go bogela botho bja gagwe,
le go kgahlwa ke bjona.
Mohla wa matshwenyego o tla ntšhireletša ka ngwakong wa gagwe,
o tla nkutamiša ka Tempeleng ya gagwe ka bolokega;
o tla nkuka a mpea godimo ga lerako.
Ka gona ke tla fenya manaba a a ntikologilego;
ke tla duduetša mekgolokwane ke dira dihlabelo Tempeleng;
ke tla opela ke tumiša Morena!
Ntshekegele tsebe, Morena,
ge ke go llela,
nkgaugele o nkarabe!
Ke gopola taelo ya gago ye e rego:
“Tlaang le nkhunamele.”
Ka gona ke tletše go go khunamela,
wena Morena.
O se ke wa nkhutela, hle!
O se ke wa nthaka o nkgalefetše,
nna, mohlanka wa gago.
O hlwa o nthuša;
hle, se ntlogele, se ntahle,
wena Modimo, Mophološi wa ka!
Le ge tate le mme ba ka ntahla,
Morena yena o tla mpabalela.
Nthute ditsela tša gago, Morena,
mme o ntlhahle tseleng ya polokego,
gore manaba a ka a se atlege.
Hle, se nkgafele thatong ya manaba a ka,
gobane dihlatse tšeo tša maaka di nkemetše ka maoto,
di ntsošetša mpherefere.
Ge nkabe ke se ka dumela gore ke tla bona botho bja Morena
mo bophelong bjo nkabe ke hwile.
Bota Morena! O se ke wa tlalelwa!
Ee, bota Morena.
DIPESALOME 46:1-11
Modimo ke setšhabelo sa rena le maatla a rena;
ke komana madulaabapile mabakeng a mathata.
Ka gona,
le ge lefase le ka šikinyega,
le dithaba tša kgeregela ka garegare ga lewatle;
le ge mawatle a ka rora a galefile,
le dithaba tša thothomedišwa ke kgalefo yeo, re ka se tšhoge. Sela
Go na le noka ye nngwe yeo dinokana tša yona di thabišago motse wa Modimo,
le ngwako wo mokgethwa wa Yogodimodimo.
Modimo o mo motseng woo,
gomme wona o ka se thubje.
Yena o tla tlo o phalalela ge letšatši le hlaba.
Modimo o kwatša lentšu la gagwe –
ditšhaba di a gakanega,
mebušo e nyaka go wa,
lefase le a fedišwa. Sela
Morena Ramaatlaohle o na le rena;
Modimo wa Jakobo ke setšhabelo sa rena!
Etlang le bone ditiro tša Morena,
dimakatšo tše a di dirago lefaseng!
O fediša dintwa lefaseng ka moka;
o roba mara, a robaganya le marumo,
dikoloi tša ntwa a di tšhuma ka mollo.
O re: “Lesang go lwa,
mme le tsebe gore ke nna Modimo.
Ke nna Kokamaditšhaba,
ke nna Kokamalefase.”
Morena Ramaatlaohle o na le rena;
Modimo wa Jakobo ke setšhabelo sa rena!
DIPESALOME 51:1-12
Ntšhokelwe hle, Modimo,
ka ge o nthata ka leratorato.
Phumola dibe tša ka ka kgaugelo ya gago ye kgolo.
Ntlhatswe bokgopo bja ka,
o ntire yo a hlatswitšwego sebe.
Diphošo tša ka ke a di tseba,
le sebe sa ka ke dula ke se gopola.
Ke phošeditše wena, wena fela,
mme ke dirile se o bonago e le se sebe.
Ka gona go a swanela ge o nkahlola.
Go lebane ge o mpona molato.
Ke tswetšwe ke le yo kgopo,
ke imilwe ke le modiradibe.
Ka ge therešo e le se se go kgahlago pelong ya motho,
nthute ka pelong ka mo ke swanetšego go phela.
Ntlhwekiše sebe ka hisopo,
ke mo ke tlago hlweka.
Ntlhapiše ke tage go feta leswela.
Nke o nkweše mekgolokwane ke boele ke thabe,
mme le ge o nthobagantše marapo ke tla buša ka thaba.
Budulala o se hlwe o bona dibe tša ka,
mme o phumole bokgopo bja ka bjohle.
Modimo, hle,
mpopele pelo ye e hlwekilego,
mme o ntsenye moya wo mofsa wa potego.
Se nthake pele ga gago;
se nkamoge moya wa gago wa bomodimo.
Buša o mphe lethabo la motho yo o mo phološitšego,
mme o dire gore ke rate go go theeletša.
DIPESALOME 91:1-4
Yo a lego ka lehwafeng la Ramadulagodimo,
a dulago a šireleditšwe ke Ramaatlaohle,
a ka re go yena:
“Ke wena setšhabelo sa ka le sebo sa ka;
o Modimo yo ke mmotilego.”
Gobane ke yena a go phefišago mereo ya barei le malwetši a mašoro.
O go šireletša ka diphego tša gagwe;
o bolokega ge o hlokometšwe ke yena.
O botegela go go šireletša le go go phemela.
DIPESALOME 103:1-5
A ke rete Morena!
A ke tumiše leina la gagwe le lekgethwa ka pelo ya ka ka moka.
A ke rete Morena,
ke se lebale tše a ntirelago tšona:
O ntebalela makgopo a ka ka moka;
o mphodiša malwetši a ka ohle.
O ntlhakodiša lehung;
o a ntlhompha, a nthata, a ntšhokela.
Bophelong bja ka ka moka
o mpha tše botse ka bontši,
gore ke no fela ke tiile,
ke le yo mofsa bjalo ka ntšhu.
DIPESALOME 121:1-8
Ke lelalela kua dithabeng;
ke botile go thušwa ke mang?
Ke botile go thušwa ke Morena,
Mohlodi wa legodimo le lefase.
A ka se go lese o kgopša;
Mošireletši wa gago ga a potume.
Ee, Mošireletši wa Israele ga a potume,
le gona ga a robale.
Morena ke Mošireletši wa gago;
o šika le wena go go leta.
Letšatši le ka se go dire selo mosegare,
le ge e le wona ngwedi bošego.
Morena o tla go šireletša kotsing tšohle,
o tla šireletša bowena bja gago ka moka.
O tla go šireletša mayong le maboong a gago,
gonabjale le go ya go ile.
DIPESALOME 125:1-2
Ba ba botilego Morena ba etša thaba ya Sione,
yona e sa šikinyegego,
e ka se kego ya timelela.
Bjalo ka ge Jerusalema e dikaneditšwe ke dithaba,
tšhaba sa Morena le sona se dikaneditšwe ke yena,
gonabjale le go iša go sa felego.
DIPESALOME 130:1-8
Morena, ke go bitša ke le fasefase
sekoting sa dibe tša ka.
Ekwa sello sa ka, hle, Mong wa ka;
ntlhwaele tsebe ge ke go kgopela thušo!
Ge o ka be o eya le makgopo a rena, Morena,
ke mang yo a ka bego a ka phela, Mong wa ka?
Eupša o re swarela dibe,
gore re tle re go boife.
Ke dula ke letetše go thušwa ke Morena,
ke letetše ka mafolofolo,
ke emetše gore go phethege se a se boletšego.
Ke dula ke letetše Morena
go feta bahlapetši ba ba letago masa,
ee, bahlapetši ba ba letago masa.
Israele, holofela Morena,
gobane lerato la gagwe ga le fetoge,
gomme o dula a itokišeditše go phološa.
O tla phološa Baisraele makgopong a bona.
DIPESALOME 139:7-12
Na nka go tšhabela kae?
Ke kae mo nka go khutelago gona?
Ge nka rotogela legodimong,
ke yo hwetša o le gona;
ge nka yo patlama bodulabahu,
o tla be o le gona kua.
Ge nka fofela kua bohlabatšatši,
goba ka yo dula ka mafelelong a bodikelatšatši,
le gona moo o tla ntlhahla ka seatla sa gago,
o tla ntshwara ka seatla sa la go ja.
Le ge nka re leswiswi le mpipe,
goba seetša e be bošego go ntikologa,
go wena leswiswi ga le fifale,
le bošego bo taga bjalo ka mosegare –
go wena leswiswi le swana le seetša.
DIEMA 3:5-6
O tshephe Morena ka pelo ya gago ka moka.
O se ke wa tshepha kwešišo ya gago.
O gopole Morena dilong tšohle tše o di dirago,
gomme yena o tla go lokišetša ditsela.
JESAYA 26:3-4
Yo a sa tekatekego maikemišetšong a gagwe,
wena, Morena, o mo phediša ka khutšo ya mmakgonthe,
ka ge a botile wena.
Botang Morena go ya go ile,
ka mehla ke yena Mošireletši wa lena.
JESAYA 40:1-8,28-31
Modimo wa rena o re:
“Homotšang setšhaba sa ka,
se homotšeng!
Beang batho ba Jerusalema pelo!
Le ba botše gore ba tlaišegile, go lekane,
ba lefeleditše dibe tša bona.
Ke ba otlile kudu go lekana dibe tša bona.”
Motho o a goelela o re:
“Phulelang Morena tsela lešokeng!
Lekaneletšang Modimo wa rena tselakgolo nageng ye e omilego!
Tšheletšang meedi yohle;
lekanetšang dithaba le meboto yohle.
Mebotwana e lekanetšwe e be molala,
mme mo go sego gwa lekanela go lekanetšwe.
Ke gona letago la Morena le tlago utollwa,
mme batho bohle ba le bona mmogo.
O realo, Morena.”
Motho o a goelela o re:
“Bega!” Ka botšiša ka re:
“Ke bege eng?” A re:
“Bega gore batho ka moka ba bjalo ka bjang;
ba hwa ka pela boka matšoba a naga.
Mabjang a a omelela,
matšoba a a pona,
ge Morena a tliša phefo ye e a fokago.
Gabotsebotse batho le bona ba bjalo ka bjang,
ga ba phele nako ye telele.
Ke therešo, mabjang a a omelela,
le matšoba a a pona,
eupša lentšu la Modimo wa rena lona ke la neng le neng.”
Kgane ga le tsebe?
Ga se la kwa?
Morena ke Modimo wa go ya go ile,
Mohlodi wa lefase lohle.
Ga a lape,
ga a felelwe ke maatla.
Tlhaologanyo ya gagwe ga e fihlelwe.
O lapološa bao ba lapilego,
bao ba fokolago a ba fa maatla.
Bafsa le bona ba a lapa ba fele maatla.
Masogana le ona a a thetšwa a we.
Eupša bao ba tshephilego Morena ba tla lapologa,
ba se sa felelwa ke maatla,
ba swana le dintšhu tše di akalalago.
Ba tla kitima ba se lape,
ba sepela ba sa fele maatla.
JESAYA 43:1-3a
Lena Baisraele,
Morena yo a le hlodilego,
yo a le bopilego,
lena ditlogolo tša Jakobo, o re:
“Le se ke la boifa –
ke le hlakodišitše.
Ke le biditše ka leina la Israele –
le ba ka.
Ge le tshela noka ye e išago,
ke tla ba le lena;
matshwenyego a lena a ka se le tšee bjalo ka lefula.
Ge le putla mollo le ka se tlaboge,
gobane nna ke Morena Modimo wa lena,
Modimo yo mokgethwa wa Israele,
yo a le phološago.”
JESAYA 55:6-9
Retologelang go Morena a sa le file sebaka;
mo rapeleng a sa le kgauswi.
Bakgopo a ba lahle ditiro tša bona,
ba babe ba tlogele megopolo ya bona.
A ba sokologele go Morena,
mme yena o tla ba šokela;
ba retologele go Modimo wa rena,
ka gobane o swarela batho dibe gantšintši.
Morena o re:
“Megopolo ya ka ga e swane le ya lena,
le ditsela tša ka di fapana le tša lena.
Bjalo ka ge magodimo a phagame kudu ka godimo ga lefase,
ka wona mokgwa woo ditsela le megopolo ya ka di ka godimo ga tša lena.”
MATEU 5:3-10
“Ba lehlogonolo ke bao ba botilego Modimo,
gobane mmušo wa Modimo ke wa bobona.
Ba lehlogonolo ke bao ba llago,
gobane Modimo o tla ba homotša.
Ba lehlogonolo ke ba boleta,
gobane sa bona e tla ba lefase le lefsa.
Ba lehlogonolo ke ba ba fišegelago gore lefaseng go dirwe tše di nyakwago ke Modimo,
gobane ba tla kgotsofatšwa.
Ba lehlogonolo ke bao ba gaugelago,
gobane le bona Modimo o tla ba gaugela.
Ba lehlogonolo ke ba dipelo tše di hlwekilego,
gobane ba tla bona Modimo.
Ba lehlogonolo ke badirakhutšo,
gobane ba tla bitšwa bana ba Modimo.
Ba lehlogonolo ke ba ba hlomarwago
ka ge ba dira tše di nyakwago ke Modimo,
gobane mmušo wa Modimo ke wa bobona.”
MATEU 6:25-34
“Ke ka lebaka leo ke le botšago gore le se ke la balabala mabapi le dijo le dino le diaparo tše le di hlokago bophelong. Ga ke re bophelo bo bohlokwa go phala dijo? Mmele le wona ga ke re o bohlokwa go phala diaparo? Lebelelang dinonyana tše di fofago moyeng. Ga di bjale peu, ga di bune mabele tša a tšhela ka matlolong; le ge go le bjalo Tatagolena wa legodimong o a di otla. Na lena ga le ba bohlokwa kudu go feta dinonyana? Kgane ke mang mo go lena yo a ka ikokeletšago bophelo gannyane ka go bo balabalela?
“Gomme diaparo tšona le balabalelang ka tšona? Lebelelang ka mo matšoba a naga a melago ka gona: ga a šome, ga a ithokele diaparo. Eupša ke le botša gore le Kgoši Solomone, le ge a be a humile le dinala, o be a sa tšhephe bjalo ka le lengwe la ona. Bjale ge ešita le bjang bja naga, bjo bo bago gona lehono, ka moswane bo tsoge bo lahletšwe sebešong, Modimo a bo apeša ka mokgwa wo, na lena a ka nama a se le apeše le go feta, lena ba tumelo ye nnyane?
“Ka gona le se ke la balabala la re: ‘Na re tla ja eng, re tla nwa eng, re tla aparang?’ Tšeo ka moka ke tše baditšhaba ba dulago ba balabala ka tšona. Tatagolena wa legodimong o a tseba gore tšohle tšeo le phela ka tšona. Lena sa pele le šomele mmušo wa Modimo le tše Modimo a nyakago gore le di phethe, gomme tše dingwe tšeo ka moka o tla le okeletša ka tšona. Ka gona le se ke la tshwenyega ka tša ka moswane, ka gobane la ka moswane le na le a lona mathata. Letšatši le lengwe le le lengwe le na le mathata a a le lekanego.”
MATEU 7:7-8
“Kgopelang, gomme le tla fiwa; nyakang, gomme le tla hwetša; kokotang, gomme le tla bulelwa. Gobane mang le mang yo a kgopelago o a fiwa, yo a nyakago o a hwetša, le yo a kokotago o tla bulelwa.”
MATEU 8:5-8,13
Ge Jesu a tsena motseng wa Kapernaume, a gahlanetšwa ke molaodi wa bahlabani ba lekgolo gomme yena a mo kgopela gore a mo thuše a re: “Morena, mohlanka wa ka o a babja, o robetše kua gae; o rephile ditho, le gona o lwala kudu.”
Jesu a re: “Ke tla ya ka mo fodiša.”
Molaodi a mo fetola a re: “Morena, ga se ka swanela gore o tsene ka lapeng la ka. Eno bolela lentšu le tee, gomme mohlanka wa ka o tla fola.”
Ka morago Jesu a re go molaodi yola: “Boela gae; se o se dumetšego se tla direga.”
Gomme mohlanka wa molaodi yola a fola ka yona nako yeo.
MATEU 10:29-31
“Ga ke re diphorogohlo tše pedi di rekwa ka sente? Le ge go le bjalo le e tee ya tšona e ka se wele fase Tatagolena a sa tsebe. Le lena meriri yohle ya lena e badilwe. Ka gona, le se ke la boifa – lena le ba bohlokwa go feta diphorogohlo tše dintši.”
MATEU 11:28-30
“Etlang go nna bohle ba le lapilego gape le imelwago, gomme ke tla le khutšiša. Phelang ka dithuto tša ka, gomme le ithuteng ka nna, ka gobane ke yo botho, ke wa pelo ya boikokobetšo, gomme ke tla le khutšiša. Gobane go phetha tše ke le rutago tšona ga go bothata, le mediro ye ke le fago yona go bonolo go e dira.”
MATEU 15:30-31
Mašaba a mantši a tla go yena ba tliša digole, difofu, dihlotša, dimumu le balwetši ba bangwe ba bantši ba ba bea pele ga Jesu, gomme yena a ba fodiša. Batho ba makala ge ba bona dimumu di bolela, dihlotša di sepela gabotse, digole di fodišitšwe, le difofu di bona, gomme ba reta Modimo wa Israele.
MATEU 16:24-26
Ke moka Jesu a re go barutiwa ba gagwe: “Ge motho a nyaka go ba molatedi wa ka, a ikone, a ikemišetše go tlaišwa bjalo ka nna, gomme a ntatele. Gobane yo a ipabalelago o tla lahlega, eupša yo a itatolago ka lebaka la ka o tla phelela sa ruri. Etse motho go tla mo holang go rua lefase lohle, eupša a loba sebaka sa go hwetša bophelo bjo bo sa felego? Goba ke eng se motho a ka rekago bophelo bjo bo sa felego ka sona?”
MARKOSE 4:37-39
Gateetee gwa tsoga ledimo le legolo mo maphoto a lewatle a ilego a ba a šwahlela ka leselawatleng, leselawatle la ba la nyaka go tlala meetse. Yena o be a le kua morago ka leselawatleng a ithobaletše, a sametše mosamelo. Ba mo tsoša, ba re go yena: “Moruti! Na kgane ga o na taba le rena ge re ehwa?”
Jesu a emelela, a kgalema ledimo, mme a re go letsha: “Homola, o re tuu!” Ledimo la napa la homola, gwa re tuu!
LUKASE 4:18-22
“Moya wa Morena o mo go nna;
ke ka lebaka leo a mpeilego gore ke yo begela badiidi Taba ye Botse ya Modimo.
O nthomile go begela dibofša gore di tla bofollwa,
le difofu gore di tla kgontšhwa go bona,
le go lokolla ba ba gateletšwego,
le go bega gore nako ya gore Morena a lokolle setšhaba sa gagwe e fihlile.”
Ke moka Jesu ge a seno phutha puku yeo, a e bušetša go mohlanka mme a dula fase. Batho ka moka ka sinagogeng ba mo tomolela mahlo. Ge a thoma go ba hlalošetša temana yeo a re: “Lehono temana ye ya Mangwalo a Makgethwa ye le sa tšogo e kwa e phethagetše.”
A ba kgahla ka moka mme ba kgotsa ka mo a kgonago polelo ka gona. Ba re: “Na ga ke re ke yena morwa wa Josefa?”
LUKASE 15:3-7
Ke moka Jesu a ba swantšhetša ka go re:
“Ga ke re ge o ka re o na le dinku tše lekgolo, wa timelelwa ke e tee ya tšona, o tlogela tšela tše masome a senyane a metšo ye senyane madišong, wa yo nyaka yela e timetšego go fihlela o e hwetša? Etse ge o e hweditše o e atha magetleng o thabile. Ge o fihla gae o bitša bagwera ba gago le baagišani wa re: ‘Thabang le nna, ka gobane ke bone nku ya ka ye e bego e timetše!’ Ke a le botša, ka wona mokgwa wo mobjalo kua legodimong modiradibe o tee yo a sokologago dibeng tša gagwe o tla thabelwa go feta batho ba masome a senyane le metšo ye senyane ba go loka ba ba sa hlokego go sokologa.”
LUKASE 17:12-19
Ya re ge a tsena motsaneng wo mongwe, a gahlana le banna ba lesome ba ba bolawago ke bolwetši bja letlalo bja go ba tšhilafatša. Ba emela kgojana, ba mo goelela ba re: “Jesu, Mong wa rena, hle, nke o re šokele!”
Jesu ge a ba bona a re go bona: “Eyang go baprista ba le bone.”
Ba rile ba sa ya ba ipona ba fodile ba hlwekile. Yo mongwe wa bona ge a ipona a fodile, a boa a goeletša a tumiša Modimo. A itahlela fase ka sefahlego pele ga Jesu, a mo leboga. Yena e be e le Mosamaria. Jesu a re: “Ga ke re go fodišitšwe banna ba lesome, bjale bale ba bangwe ba senyane ba kae? Go reng go boile fela yo e sego Moisraele yo go tlo leboga Modimo?” Ke moka a re go monna yoo: “Emelela o sepele; tumelo ya gago e go fodišitše.”
LUKASE 18:15-17
Batho ba bangwe ba tliša bana go Jesu gore a ba bee diatla. Barutiwa ba gagwe ge ba di bona ba kgalema batho bao, fela Jesu a bitša bana bao, gomme go barutiwa ba gagwe a re: “Lesang bana bao ba tle go nna, le se ke la ba thibela, gobane mmušo wa Modimo ke wa ba babjalo. Ruri, ke le botša gore yo a sa dumelego go bušwa ke Modimo, a sa etšego ngwana, a ka se tsoge a tsene legodimong.”
JOHANESE 3:16-17
“Gobane Modimo o ratile lefase kudu mo a ilego a ba a le fa Morwa wa gagwe a le noši, gore mang le mang yo a dumelago go yena a se lahlege, eupša a be le bophelo bjo bo sa felego. Gape Modimo ga se a roma Morwagwe lefaseng gore a tle a le ahlole, o mo romile gore a tle a le phološe.”
JOHANESE 4:13-14
Jesu a mo fetola ka go re: “Mang le mang yo a nwago meetse a o nyorwa gape, fela yo a nwago meetse a nna ke mo fago ona a ka se tsoge a nyorilwe gape. Meetse a ke tlago mo fa ona e tla ba mothopo mo go yena wa go seloga meetse a go mo fa bophelo bjo bo sa felego.”
JOHANESE 10:11-16
“Ke nna modiša wa go loka. Gomme modiša wa go loka o ikgafela go hwela dinku tša gagwe. Mothwalwa yena, yo e sego modiša ebile e se mong wa dinku, o re go bona phiri e etla a tlogele dinku, a tšhabe, gomme phiri e di sware e di phatlalatše. Mothwalwa o a tšhaba ka gobane e le mothwalwa, a se na taba le dinku. Nna ke modiša wa go loka. Ke tseba dinku tša ka le tšona di a ntseba, bjalo ka ge Tate a ntseba le nna ke a mo tseba; gomme ke ikgafela go hwela dinku tša ka. Ke sa na le tše dingwe dinku tše e sego tša lešaka le. Le tšona ke swanetše gore ke di tliše; di tla kwa lentšu la ka, gomme go tla ba mohlape o tee le modiša o tee.”
JOHANESE 14:1-7
“Le se ferekane; le dumele go Modimo, le nna le dumele go nna. Ka ntlong ya Tate go na le madulo a mantši; ge go ka be go se bjalo, na nkabe ke le botša gore ke ya go le lokišetša madulo? Ge ke ile go le lokišetša madulo, ke tla boa ka tla ka le tšea gore le lena le yo ba mo ke lego gona. Tsela ya go ya mo ke yago gona le a e tseba.”
Thomase a re go yena: “Morena, re ka re re sa tsebe mo o yago, tsela ya go ya gona yona ra e tseba?”
Jesu a mo fetola a re: “Tsela ya gona le therešo le bophelo ke nna. Ga go yo a yago go Tate ge e se ka nna. Ge eba nna le a ntseba le Tate le tla mo tseba, gomme go thoma gonabjale le a mo tseba ebile le mmone.”
JOHANESE 15:12-17
“Molao wa ka ke wa gore le rataneng bjalo ka ge le nna ke le rata. Lerato la go feta la ge motho a ka hwela bagwera ba gagwe ga le gona. Gomme lena le bagwera ba ka ge le dira tše ke le laelago tšona. Ga ke sa le bitša bahlanka, ka gobane mohlanka ga a tsebe se mong wa gagwe a se dirago. Lena ke le bitša bagwera ka gobane ke le begetše tšohle tše ke di boditšwego ke Tate. Ga se lena le nkgethilego, ke nna ke kgethilego lena ka le dira gore le enywe dikenywa tša go swarelela, gore se le kago se kgopela Tate ka ge le le ba ka, a le fe sona. Bjale ge, se ke le laelago sona ke gore le rataneng.”
JOHANESE 17:3
“Etse bophelo bjo bo sa felego bjo ke go tseba wena, Modimo o nnoši wa mmakgonthe, le go tseba Jesu Kriste, yo o mo romilego.”
BAROMA 5:1-5
Ka ge bjale re lokafaditšwe ka tumelo, re boelantšwe le Modimo ke Jesu Kriste, Morena wa rena. Ke yena a re filego mahlogonolo a Modimo ka tumelo ya rena ao bjale re phelago ka ona. Ke ka lebaka leo re ikgantšhago ka letago la gagwe le re le holofetšego. E sego fao fela; re ikgantšha le ka mathata a rena, ka ge re tseba gore mathata a tliša kgotlelelo, kgotlelelo e dira gore re kgahle Modimo, gomme go kgahla Modimo go re tlišetša kholofelo. Kholofelo yeo ga e re swabiše, gobane lerato la Modimo le tšhetšwe ka dipelong tša rena ke Moya wo Mokgethwa wo re o filwego.
BAROMA 8:31-39
Ge ditaba di le ka mokgwa wo na re ka reng? Kgane ge Modimo a na le rena ke mang yo a ka emeletšanago le rena? Modimo ga se a babalela Morwagwe, eupša o ile a re gafela yena go re phološa bohle. Bjale a ka napa a se re fe tše dingwe tšohle? Na bao ba kgethilwego ke Modimo, o gona yo a ka ba beago molato? Etse Modimo yena ga a ba bone molato! Bjale ke mang yo a ka ba bonago molato? Gape Kriste Jesu o hwile a ba a tsošwa, a yo dula madulong a bogoši kgauswi le Modimo, gomme o re rapelela go yena. Bjale ke mang yo a ka kgonago go re aroganya le Kriste yo a re ratago yo? Kgane tlalelo e ka kgona, goba mathata, goba tlaišo, goba tlala, goba mohlako, goba kotsi, goba lehu? Ga ke re go ngwadilwe ka Mangwalong a Makgethwa gwa thwe:
“Ka lebaka la gago re dula re lebane le lehu;
re swarwa bjalo ka dinku tše di yago go hlabja.”
Aowa, dilong tšeo ka moka re šetše re fentše ka botlalo ka yo a re ratilego. Gobane ke tseba ntle le pelaelo gore ga go se se kago re aroganya le Modimo yo a re ratago: ga se lehu goba bophelo, ga se barongwa goba magoši a semoya goba balaodi ba semoya, goba dilo tša gonabjale goba tša ka moso, ga se sa kua godimo sebakabakeng, goba sa kua fase bodulabahu – gare ga tšohle tše di hlodilwego ga go se se kago re aroganya le Modimo yo a re ratago ka Kriste Jesu, Morena wa rena.
BAROMA 15:4-6
Tšohle tše di ngwadilwego ka Mangwalong a Makgethwa mehleng ya kgale di ngwaletšwe go re ruta, gore re tle re be le kholofelo ka go se fele pelo le go tiišwa ke tše di ngwadilwego. A Modimo yo a re kgontšhago go se fele pelo, gape a re tiišago a dire gore le phedišane ka kwano go ya ka moo go kgahlago Kriste Jesu, gore le tle le tumiše Modimo, TatagoMorena wa rena, Jesu Kriste, mmogo ka molomo o tee.
1 BAKORINTE 13:1-13
Le ge nka kgona go bolela mantšu ohle a go se kwešišwe a batho le a barongwa, ge ke se na lerato, ke no swana le tshipi ye e kwetenyago goba moropa wo o tidimetšago. Le ge nka ba le mpho ya go kgona go bega molaetša wa Modimo, le ge nka tseba diphiri ka moka le dilo ka moka, le ge nka ba le tumelo yohle ye e nyakegago go šutiša dithaba, ge ke se na lerato, gona ga ke selo. Le ge nka fa bahloki tšohle tše ke nago le tšona, le ge nka ikgafela go fišwa, ge ke se na lerato, gona ga go nkhole selo.
Wa lerato ga a felele motho pelo, ebile ke yo botho; ga a na mona, ga a ikgantšhe, ebile ga a na makoko. Wa lerato ga a dire dihlabišadihlong, ga a nyake go ikhola; ga a selekege fela; ga a sware yo kgopo ka pelo. Ga a thabele bobe, o thabela toka. O kgotlelela tšohle, o dumela tšohle, o holofela tšohle, o pelotelele go tšohle.
Lerato ga le fele, kganthe mpho ya go kgona go bega molaetša wa Modimo yona e tla fela, le ya go kgona go bolela ka mantšu a a sa kwešišwego e tla fela, tsebo le yona e tla fela. Gobane tsebo ye re nago le yona e a hlaelelwa, mokgwa wo re begago molaetša wa Modimo ka wona le wona o a hlaelelwa. Eupša mohla go etla seemo sa tše di feletšego, tše di hlaelelwago di tla timelela.
Mola ke sa le ngwana, ke be ke bolela bjalo ka ngwana, ke gopola bjalo ka ngwana, ke nagana bjalo ka ngwana; bjale ka gore ke monna, tša bobjana ke di tlogetše. Gonabjale tše re di bonago di etša seswantšho se se ifetšego ka seiponeng; ka nako yeo re tla bona tšohle re lebane le tšona. Gonabjale tše ke di tsebago ke seripanyana fela, ka nako yeo ke tla tseba tšohle ka botlalo bjalo ka ge le nna Modimo a ntseba ka botlalo.
Bjale ge, tše di dulago di le gona ke tumelo le kholofelo le lerato, tše tharo tše; gomme sa go di feta ka moka ke lerato.
1 BAKORINTE 15:54-58
Mohla se se bolago se fetošwa se se sa bolego, le se se hwago se fetošwa se se sa hwego, ke mo go tlago phethega Mangwalo a Makgethwa a a rego: “Lehu le fedišitšwe, le fenyeditšwe sa ruri!”
“Wena Lehu, o fentšwe!
Wena Lehu, o ka se sa bolaya!”
Gape lehu le bolaya ka sebe, mme sebe se hwetša maatla melaong ya Moshe. Fela a re lebogeng Modimo yo a re fago go fenya ka Morena wa rena, Jesu Kriste.
Ka gona, banabešo ba ke le ratago, tiang tumelong le se tekateke. Le tiišeng go direla Morena ka mehla, ka ge le tseba gore go itapišetša Morena ga lena ga se ga lefeela.
2 BAKORINTE 1:3-5
A go retwe Modimo, Tatago Morena wa rena, Jesu Kriste, yena Ralešoko, Modimo, Mokgothatši wa ka mehla. O re kgothatša mathateng ohle a rena, gore ka kgothatšo ya gagwe le rena re tle re kgone go kgothatša ba bangwe ge ba le mathateng a mehutahuta. Bjalo ka ge le rena re tlaišwa kudu go etša Kriste ge a ile a tlaišwa, Modimo le yena o re kgothatša kudu ka yena Kriste.
2 BAKORINTE 4:16-18
Ke ka lebaka la tšona taba tše ge re sa lape. Le ge mebele ya rena e hlagala, re tielela pelong letšatši ka letšatši. Gomme ditlaišego tše dinyenyane tša lebakanyana tše re di kwago tše, di tla re tlišetša letago la go ya go ile, le le fetago dilo tšohle. Gobane re lebeletše tše di sa bonwego, e sego tše di bonwago. Gape tše di bonwago ke tša lebakanyana fela, kganthe tše di sa bonwego tšona ke tša go ya go ile.
2 BAKORINTE 12:7-9
Fela gore ke tle ke se ikgogomoše ka tše di makatšago kudu tše ke ilego ka di utollelwa, ke ile ka kgontlhetšwa phatša nameng, phatša ye e bego e itirile moromiwa wa Sathane wa go ntlaiša gore ke fele ke ikokobetša. Ka rapela Morena gararo ke mo kgopela gore a ntlhomole phatša yeo. Yena a mphetola ka go re: “Kgaugelo ya ka e go lekane, gobane maatla a ka a tiile kudu mo go ba ba fokolago.” Ka gona ke kgahlwa kudu ke go itheta ka mafokodi a ka, gore maatla a Kriste a tle a dule mo go nna.
Ephesians 3:14-21
Tšeo ke tšona tše di ntirago gore ke khuname pele ga Tatagorena wa legodimong, yena yo kgoro ye nngwe le ye nngwe legodimong le lefaseng e hlolwago ke yena. Nna ke kgopela Modimo gore ka lehumo la letago la gagwe a le fe maatla ka Moya wa gagwe gore le tie ka dipelong tša lena, gomme ke rapela gore nke Kriste a ka aga ka dipelong tša lena ka tumelo ye le nago le yona go yena, le gore le dule le tieletše leratong, le le ba ba agilego godimo ga lona, gore lena le badumedi ka moka le kgone go kwešiša bophara le botelele le go phagama le go iša ga lerato la Kriste. Nke nkabe le ka tla la le lemoga – le ge mokagona lona le sa lemogege – gomme la tlala Modimo ka boyena.
Yena a kgonago go dira tše di fetago kudu tše re kago di kgopela goba ra di nagana, ka maatla a gagwe a a šomago mo go rena, a a tumišwe ke ba meloko yohle ka kerekeng le go Kriste Jesu go ya go ile! Amene.
BAFILIPI 4:4-9
Thabang ka mehla le le ba Morena. Ke a boeletša, ke re thabang!
Ebang ba botho go yo mongwe le yo mongwe. Morena o kgauswi le go tla. Le se balabale ka selo; sengwe le sengwe se le se nyakago le se kgopele go Modimo ka moya wa thapelo le tebogo. Ke mo Modimo a tlago le phefiša go ja pelo le go tshwenyega le le ba Kriste Jesu, mo e lego gore ga go motho yo a kago kwešiša.
Banabešo, ke fetša ka gore le dule le nagana fela ka tšohle tše e lego tša nnete, tšohle tše di tumišegago, tšohle tše e lego tša go loka, tšohle tše di hlwekilego, tšohle tše di kgahlišago, tšohle tše di dirago gore motho a retwe – a ke re tšohle tše di dirago gore motho e be mothomotho mme a tumišwe ke batho – tšeo ke tšona tše le swanetšego go dula le di nagana. Le dire tše le ithutilego tšona go nna le tše le di amogetšego go nna, e ka ba tše le kwelego ke di bolela goba ke di dira. Gomme Modimo yo a re fago khutšo o tla ba le lena.
2 TIMOTHEOSE 3:14-17
Ge e le wena, o kgomarele tše o di rutilwego, gape o di dumelago o holofetše. O tseba ba ba go rutilego tšona. O se lebale gore Mangwalo a Makgethwa o a tsebile go tloga bjaneng bja gago; ke ona a a kgonago go go fa bohlale bjo bo išago phologong ka go dumela go Kriste Jesu. Mangwalo a Makgethwa ka moka a ngwadilwe ka go huetšwa ke Modimo, gomme a hola go ruta therešo, go kgala ba ba fošago, go sokolla batho, le go laya batho gore ba phele ka tshwanelo, gore motho yo a ineetšego Modimo e be yo a kgonago gape a loketšego go dira mediro yohle ye mebotse.
BAHEBERU 13:20-21
Modimo o tsošitše Morena wa rena, Jesu, bahung, yena e lego Modiša yo Mogolo wa dinku, ka madi a gagwe ao kgwerano ya go ya go ile e tiišitšwego ka ona. Modimo wa khutšo a le fe tšohle tše dibotse tše le di nyakago, gore le tle le phethe thato ya gagwe; nke a re dire se se mo kgahlago ka Jesu Kriste. A Kriste a tumišwe go ya go ile! Amene.
1 PETROSE 1:23-25
Gobane le tswetšwe ka bofsa ke lentšu le le phelago la go ya go ile la Modimo la ba bana ba motswadi yo a sa hwego, e sego yo a hwago. Gobane Mangwalo a Makgethwa a re:
“Batho ka moka ba swana le bjang,
letago lohle la bona eka matšoba a naga.
Bjang bo a omelela,
le matšoba a a hlohlorega,
eupša lentšu la Morena le duletše ruri.”
Lentšu le ke yona Taba ye Botse ye le e begetšwego.
1 JOHANESE 4:7-12
Barategi, a re rataneng, gobane lerato le tšwa go Modimo. Yo a nago le lerato ke ngwana wa Modimo gomme o tseba Modimo. Yo a se nago le lerato ga a tsebe Modimo, gobane Modimo ke lerato. Gomme Modimo o re bontšhitše gore o a re rata ka go roma Morwa a le noši wa gagwe mo lefaseng, gore re tle re phele ka yena. Se e lego lerato sese: ga se gore ke rena re ratilego Modimo, eupša ke gore ke yena a re ratilego gomme a roma Morwagwe lefaseng gore e tle e be seloba sa dibe tša rena.
Barategi, ge Modimo a re ratile ka mokgwa wo, gona le rena re swanetše go ratana. Ga go motho yo a kilego a bona Modimo, eupša ge re ratana ke gore Modimo o dula e le o tee le rena, gomme go re rata ga gagwe e be mo go feletšego.
MATEU 6:9-13
Ka gona, ge le rapela le re:
“ ‘Tatewešo wa magodimong,
leina la gago a le kgethwe;
mmušo wa gago a o tle;
thato ya gago a e dirwe mo lefaseng
bjalo ka ge e dirwa legodimong.
O re fe lehono bogobe bja rena bja ka mehla.
O re lebalele melato ya rena
bjalo ka ge le rena re lebalela
ba ba nago le melato go rena.
O se re iše molekong,
o upše o re phološe bobeng.’ ”
Strength for Today
First digital edition 2016
Bible text: Sepedi 2000 Translation
© Bible Society of South Africa 2000, 2018
All rights reserved. No part of this book may, without prior written permission of the copyright holder, be reproduced or transmitted in any form or by any means, electronic, mechanical or otherwise, either through photocopying, writing, audio recording, or any other system for information storage and retrieval.
Published by the Bible Society of South Africa, P O Box 5500, Tyger Valley 7536, Bellville
www.biblesociety.co.za
Epub-format ISBN 978-0-7982-2225-9
Mobi-format ISBN 978-0-7982-2226-6
PDF-format ISBN 978-0-7982-2227-3
Bibles and audio Bibles are available on the BibleSA-app


c: text/html

text:
Nakong ye e fetilego, ka nako ye makgolokhukhu-khukhu e be e sa le mosetsana, kgogo le kgomo e be e le bagwera.
Ka letšatši le lengwe, ge ba be ba sepela mašemong, Kgogo o ile a phaphasetša mafofa a gagwe ebile a iša mafofa a mosela wa gagwe ka mo le ka mo. O be a tshwenyegitle. Kgomo o lemogile seo ge a be a otla ka go nanya.
“Bothata ke eng, Kgogo?” Kgomo a botšiša a le gare a iša mosela ka mo le ka mo.
“Naa o a kwa?” Kgogo a lebelela ka mašemong, a buša a lebelela Kgomo.
“Aowa,” a realo Kgomo. “Go na le se ke swanetšego go se kwa?” Kgomo a retologela hlogo ka mo le ka mola gore tšhipi ya kgale ye kgolo molaleng wa gagwe e lle ka lešata. E hlotše modumo wa lešata kudu wa go kwalakwala go putla mašemo a go tlala phoka.
“Ke se ke bolelago ka sona,” a realo Kgogo. “Ga go na medumo ya diphoofolo tše dingwe polaseng ye. O nagana gore ke ka lebaka la eng go le bjalo?”
Kgomo a tšwela pele go otla a naganiša potšišo.
“Ka gobane,” Kgogo a tsena Kgomo gare ka go hloka mekgwa a sa le gare a nagana, “rapolasa o išitše bagwera ba rena ka moka le ba malapa kua go bolawago diphoofolo gona.”
Kgomo a tšhoga kudu ka fao a ilego a metša dijo ka moka tšeo a bego a di otla ka nako e tee. Se se dirile gore a kgebe ka lešata ka tsela ye e sa laetšego bosadi!
“Re swanetše go tšhaba ka gobane yo mongwe wa rena o tlo latela! Re swanetše go tšhaba pele seo se direga,” a realo Kgogo.
“Tšhaba?” Kgomo a botšiša a tomoletše Kgogo mahlo.
“Ee, re swanetše go tšhaba bošego bja lehono! Efela re swanetše go hlokomela rapolasa. Re swanetše go kgonthiša gore a seke a re kwa le go re bona ge re sepela,” a realo Kgogo. Kgomo o dumetše ka hlogo.
Mathapameng ao, ba kwele rapolasa a ona morago ga gore mabone a ka ntlong ya polasa a timiwe, Kgogo le Kgomo ba ile ba sepela.
Kgogo o swere selo sa ka gare ga tšhipi ye e lego molaleng wa Kgomo ka molomo. Ba be ba sa swanela go dira lešata ge ba nyaka gore go tšhaba ga bona go atlege.
Ba rile go fihla Koteng ye Talamorogo ye Kgolo, Kgogo a tlogela tšhipi ya Kgomo gomme ba ema ba theeletša sebakanyana. Ba be ba sa tsebe gore ba ya kae ebile ba na le poifonyana.
Lekaleng la ka godimo ga bona, go ile gwa kwagala peolane.
“Dumelang ba go se tsebje! Fa! Gona fa! Le timetše …?” Peolane o be a nyaka go tseba.
“Aowa, ga se ra timela. Re tšhabile polaseng ka gobane rapolasa o išitše bagwera ba rena ka moka le ba malapa kua go bolawago diphoofolo gona. O tee wa rena, goba bobedi bja rena, re tlo latela, ka fao re naganne go tšhaba,” gwa fetola Kgogo.
“Gase bohlale seo, gase bohlale seo,” a realo Peolane a le godimo. “Kota ye Talamoro ye Kgolo e tletše diphoofolo tša naga gomme ye ke nako ya gore dikatse tše dikgolo di sepele gohle di nyaka dijo tša bose – tša go swana le kgomo ya bose le kgogo. Le tšhabela maemo a mabe ka go ya go a mabe ka go fetišiša, ke a le botša.”
“Efela, re ka se boele morago …” Kgomo a realo, a lealea ka pelaelo.
“Ka lebaka la eng?” Peolane a bobola. “Se le swanetšego go se dira, ke go bontšha rapolasa gore go na le tsela ye kaone.”
“Tsela ye kaone?” Kgogo a kekeretša. O be a sa tshepe se a se kwago.
“Ee,” a realo Peolane. “Gopola gore ke nna moeletši wa Kgoši. Ke a di tseba dilo tše. Le swanetše go bontšha rapolasa bohlokwa bja lena.”
Boraro bjo bo dutše mmogo mathapameng ao ba nagana le go bolela le go tla ka leano.
Bjale, ka mahlatse Kota ye Talamoro ye Kgolo e be e le lefelo la maselamose fao se sengwe le se sengwe se bego se kgonagala, ka fao Peolane o ile a romela dinonyana tša lešoka ka moka gore di ye go kgoboketša dipeu tša merogo tše dintši ka fao di ka kgonago ka gona.
Mola dipeu ka moka di kgobokeditšwe ka hlokomelo, Peolane o ile a lebelela bagwera ba babedi.
“Le swanetše go iša dipeu tše ka moka le boele le tšona polaseng le di bjale mašemong ao rapolasa a a beakantšego. Efela peu ye nngwe le ye nngwe e swanetše go ba mobung pele ga iri ya maselamose.” Peolane o lebeletše Kgogo le Kgomo a lebelela gape godimo ngweding. “Le swanetše go potlaka. Go na le dipeu tše dintši mo efela nako ke ye nnyane.”
Kgogo le Kgomo ba be ba palelwa ke go rwala dipeu ka moka ba le babedi fela, efela gateetee ke ge ba le mašemong ba bjala dipeu ka potlako ka fao ba ka kgonago ka gona.
Ge Kgogo a sa khupetša dipeu tša mafelelo ka mobu, iri ya maselamose e ile ya fihla gomme Unkulunkulu a bula leratadima. Go nele pula ye sese mašemong go fetšwa go bjalwa gomme dipeu tša mehutahuta tša hloga tša gola. Gateetee ke ge go tletše merogo go fihla kgole fao mahlo a ka bonago. Mašemo a rapolasa a be a kgahliša.
E rile ge rapolasa a eya mašemong mesong yeo, a se tshepe seo mahlo a gagwe a se bonago. Go be go se gwa tlala diroto tša merogo ye meswa fela methalading ye mebotse, efela go be go na le mae a mantši gape le dipakete tše dintši tša maswi. Kgogo le Kgomo ba be ba le kgauswi gomme ba ikgantšha ka seo, gomme rapolasa a tseba gore seo se diregile ka lebaka la mošomo wa bona o boima.
Rapolasa o lebogile kudu gomme go thoma letšatšing leo, rapolasa, Kgogo le Kgomo ba dula mmogo polaseng ka lethabo.
[Get story active!] Dira gore kanegelo e be le bophelo!
- Kgetha karolo ya kanegelo ya go hloka seswantšho gomme o thale seswantšho sa yona. Kopolla mantšu a ka kanegelong a go sepelelana le kanegelo ya gago goba o kgopele motho yo mongwe a go thuše go dira se. Kgomaretša letlakala la kanegelo ka tlase ga seswantšho sa gago.
- Dira eke ke wena Kgomo le Kgogo. Ngwalela Peolwane yo a go thušitšego lengwalo la go mo leboga.
Thoma tšhengwana ya gago ye nnyane ka lebotlelong la polastiki. Robatša lebotlelo fase gomme o ripe lehlakore la ka godimo. Tsenya mobu o mobotse ka lebotlelong. Bjala dinawa tše mmalwa gomme o di nošetše. Bea tšhengwana ya gago letšatšing

robotstxt: allowed

filter: keep


text:
NgwathelanangActions
- ${title}
Ngwathelanang
MATLAFATSO YA MOSWA
Mongwadi: Mancha Herry Kubu
Mongwadi: Mancha Herry Kubu
Dumelang batho ka moka,
Le lena merafe yohle.
Ke nna tšhelete mothuši wa bohle,
Ga ke le mo,ke mo sellong.
Ke thomile kere ga ke bolele,
Empa mollo wo ke go oretšego,
Ke mollo wa dikgong tsa mohwelere.
Ke lekile go kgotlelela empa ke paletšwe,
Ka re ke a homola gwa swana fela.
Ke tlile mo lefaseng ke hlwekile,
Ebile go se na mathata lefaseng.
Empa matšatšing a lehono bophelo bo fetogile.
Go tletše ditshenyagelo fela ka lebaka laka!
Batho ba fetogile manaba ele ge go bakiwa nna!
Bana ba nyatša batswadi ba bona ka lebaka laka.
Makgarebe le ona a tšama a ponoka ele ge go nyakiwa nna.
Masogana le ona a iphile naga ka lebaka laka,
Baswa le bona ba ipolaiša ka mešomo ye boima ele ge go fatiwa nna!
Batho ga ba sana boroko,
Bošego le mosegare di fetogile selo se tee.
Naa e kaba ke sentše ke e tla kae,
Ijooh!,,,nna tšhelete ngwana wa batho,ke tsenetšwe,naa wa pelo ke mang a jo nthuša,ke tlišitšwe mo go tlo phediša batho,e sego go bolaya.
Bana le batswadi ba bona ba fetogile manaba ka lapeng,ele ge go bakiwa nna.
Mešomong go kitima mpholo fela ele ge go nyakiwa nna.
Kua mellwaneng ke bona merafe ya ka ntle gomme ba tsena nageng,
Ba sena mangwalo.
Mo go beng le khutšo ke a tsena nna gwa tlala ka lehloyo le bobe,empa e se ka maikemišetšo!
Ke tšhelete nna sephidiši,e sego mmolayi.
Sello saka ke se lebišitše go lena bao le tlaišago batho ka lebaka laka,kere tlogelang go bolayana ka lebaka laka.
Ijooooooh nna ijooooooh!!
Thuša lefase la gago Ramasedi, ka go ntloša mo lefaseng,gore kwano e be gona.
Ma-Afrika borwa le dinaga mabapi a ke le swaraneng le be ngatana ye tee, le se ke la aroganywa ka lebaka laka.
A Modimo wa israel ale boloke...Amen!
ADVERTISEMENT
Ka DifokengActions
- ${title}


text:
521
Wena Jerusalema, tsoga!
Tsoga, o tie gape!
Wena Sione,
motse wo mokgethwa wa Modimo,
apara diaparo tša botšhepi!
Moditšhaba le yo a sego a hlweka a ka se sa tsena go wena.
2Ithinthe lerole, wena Jerusalema, itokolle bokgobeng!
Emelela o dule setulong sa gago sa bogoši!
Tlemollang ditlemo tše le tlemilwego melala ka tšona,
lena mathopša a Sione!
3Morena o re go setšhaba sa gagwe: “Mola le eba makgoba ga se la rekwa ka tšhelete; ka gona le ka se rekollwe ka yona. 4Ge le falalela Egepeta e be e le ka go rata ga lena; Asiria yona e ile ya le gatelela e se ya swanela. 5
Bjale sona seo ke se se diregilego kua Babilonia: le lena le mathopša, fela ga se la rekwa ka tšhelete. Ba ba le bušago ba a le kgadimola gomme ba nkgoboša ka mehla. 6Mabakeng a a tlago le tla dumela gore ke nna Modimo, le gore ke boletše le lena, ka ba ka ikutolla go lena.”
7
Bar. 10:15
Baef. 6:15
Go botse bjang go bona motseta a etla a theoga dithabeng a re tlela le ditaba tše dibotse,
ditaba tša khutšo!
O bega go fenya ntweng,
o botša batho ba Sione o re:
“Modimo wa lena ke Kgoši!”
8Baleti ba motse ba hlaboša mantšu,
ba goa mmogo ka lethabo.
Ba bona Morena ka a bona mahlo ge a boela Sione.
9Hlabang mekgolokwane,
lena marope a Jerusalema!
Morena o tlilo hlakodiša motse wo,
mme a homotša setšhaba sa gagwe.
10Morena o tlilo dira taba ye kgolo ka maatla a gagwe a makgethwa ditšhaba di lebeletše;
batho ba dinaga tša kgole ba tla bona
ge a phološa setšhaba sa gagwe.
11
Hudugang! Hudugang!
Le tlogeng Babilonia,
lena barwadi ba dibjana tša Tempele!
Le se kgome selo se se sego sa hlweka;
le dule le itlhwekišitše gomme le huduge.
12Bjale le ka se tloge ka lepotlapotla;
le tla be le sa tšhabe.
Morena o tla le eta pele,
gomme yena Modimo wa Israele a ba a le leta a le šetše morago.
13Morena o re:
“Mohlanka wa ka o tla atlega modirong wa gagwe;
o tla hlompšha, a godišwa kudu.
14Batho ba bantši ba ile ba kgotsa ge ba mmona;
o be a sentšwe sefahlego e bile nke ga se motho,
a gobaditšwe mme a sa swane le batho.
15
Eupša bjale ditšhaba tše dintši di tla mo makala,52:15 Phetolelo ye nngwe ya kgale e re “ditšhaba ... makala” Seheberu se re “o tla dira gore ditšhaba tše ntši di hlweke”.
le magoši a hloka molomo ge a mmona.
Ba tla bona tše ba bego ba se ba di botšwa,
ba kwešiša tše ba bego ba se ba di kwa.”


text:
Reverand Jack Ramodike Maponya
23 March 1918 - 07 December 1999
MOHU MORUTI JACK RAMODIKE KHENGAKANA MAPONYA 0 BELEGWE KA DI 23 MARCH 1918 PHUSELA (TZANEEN). CHAOIBE THABENG YA GA-MAPONYA. E BE E LE NGWANA WA BOHLANO WA BAHU ISAAC LE LEAH MAPONYA. MOHU O GOLETSE GONA MOO PHUSELA GO FIHLA GEA E YA GAUTENG GO SOMA.
O NYALANE LE SARAH MOKGADI KGATLE, GOMME BA SEGOFATSWA KA BANA BA 6 (BARWA BA 4 LE BARWEDI BA 2) E LEGO MALEKUTU, RAMATSEA, MATOME, MAKHIDIKWE,MAMOGO LE MAKGAPHEETSA.
MOSADI WA GAGWE SARAH 0 HLOKAFETSE KA 1966; KA MORAGO GA FAO A NYALANA LE JULIA TLOTLISO MAKGATHO KA 1969, GOMME BA SEGOFATSWA KA BANA BA BANE (BARWA BA 2 LE BARWEDI BA 2) E LEGO SAMOLOPENG, MMAPEU MASESELLE LE LEHLOGONOLO. GE A SOMA KUA GAUTENG, 0 ILE A BILETSWA MOSOMONG WA BORUTI; KA FAO O ILE A BA MORUTI WA KEREKE YA ASSEMBLIES OF GOD MAFELO A -A LATELAGO :GAUTENG, TZANEEN, GA DIKGALELE GA-SEKGOPO
GAPE O ILE A BA SETHO SA DIKOMITI TSA GO FAPAFAPANA TSA BARUTI LE DIKEREKE LEBAKA LE LE TELELE GO FIHLA GE A HLOKAFALA. MOHU 0 HLOKAFETSE KA 07 DECEMBER 1999 KA MORAGO GA BOLWETSI BJO BOTELELE.
MOHU O TLOGELA MOSADI (JULIA), BANA BA LESOME (10) LE DITLOGOLO TSE
LESOMETSHELA (16).
ROBALA KA KHUTSO TLOU:
write to me


text:
Molopo Madika of Senakangwedi fame, will be on FLOAM ONLINE RADIO on the 15th of November 2020.
The interview will start at 12h00 to 13h00pm
&nbs…Read More
Kosha ya segopotšo sa Mmago Rena, Koko Boreadi woo are tlogetšego ka nako yela e thata yaka gare ga tswalelelo ye thata yeo e hlotšwego ke Leub…Read More
Eba le Molopo Madika go Lenaneo la Tseba Segageno @20h00 go Seyalemoya sa Selegae sa MASCOM, mootledi wa Lenaneo ke Semi Dola.
Re lahlegetšwe ke Kokoane, Boikokotlelo.
Robala ka Khutšo Rrago rena. Ge lere tlogela leswiswing, retla shala re hlahlwa ke mang.
Rele ba BACUM, …Read More
Rega meetse ka Mohlotlo, ga resa tseba gore retla tšea eng ra bea.
Gae sana eya tlorometša
Go boima go senyegile
Meo…Read More
Go tloga ka iri yeya boselela (18h00) mathapameng a a lehono, re tlabe rele kago Seyalemoya sa Selegae sa MASCOM, re tlabe re bolela kaga Lehu la Mol…Read More
Bosasa reya go felegetša mogale wa rena elego Ngaka ya Leleme la Sepedi. Dr. M S "Morwangwato " Mashabela, ka Dilokong Ga Mongatane, Burgersfort.
Morw…Read More
Kadi 02 October 2021, sehlopha sa Tsa Bopedi se tlabe sele gola Mokopane @Lepatlelong la Dipapadi la Leshoba, motseng wa Ga Madiba
Re tlab…Read More


text:
21E rile ge letšatši le fihla la gore dibopiwa tša legodimong di tle gape pele ga Morena, Sathane le yena a buša a tla le tšona. 2Morena a mmotšiša a re: “Na o tšwa kae?”
Sathane a mo fetola a re: “Ke be ke itshepelela le lefase, ke eya kua le kua.”
3Morena a mmotšiša a re: “Afa o bone Jobo, mohlanka wa ka? Lefaseng ka moka ga go motho yo a swanago le yena, wa go se be bosodi, wa go loka, wa go mpoifa, le wa go se dire tše mpe. Wena o ile wa ntlhohleletša gore ke mo tlišetše masetlapelo go se na le lebaka, le ge go le bjalo Jobo o sa kgotleletše boloking bja gagwe.”
4Ke moo Sathane a mo fetotšego a re: “Moleko woo e be e le molekwana – motho a ka lahla tšohle tše a nago le tšona ge a šetše a rapeletša go phela. 5Fela ge o ka mo kweša bohloko mmeleng, gona o tla go rogaka mahlong!”
6Ke ge Morena a re go Sathane: “Go lokile ge, o diatleng tša gago, fela o se ke wa mmolaya.”
7Ke moka Sathane a tloga moo pele ga Morena, a yo ntšha Jobo dišo tše šoro, go tloga ka monwana wa leoto go fihla ka hlogo. 8Jobo a tloga a yo dula sethobolong, a tšea lengetana a ingwaya ka lona. 9Mosadi wa gagwe a mmotšiša a re: “Na o sa fela o kgotleletše boloking bja gago? Rogaka Modimo o ikhwele!”
10Jobo a mo fetola a re: “O bolela bjalo ka mosadi wa setlaela! Na re ka amogela dilo tše dibotse go Modimo, tše mpe tšona ra di gana?” Le ge Jobo a be a ekwa bohloko, o ile a se ke a dira sebe ka go bolela gampe ka Modimo.
11Ge bagwera ba Jobo ba bararo ba ekwa masetlapelo a gagwe ka moka, ba ile ba kwana go tloga magaeng a bona go yo mo kwela bohloko le go mo homotša. Bona e be e le Elifase wa go tšwa Temane, le Bildade wa go tšwa Shuage, le Tsofare wa go tšwa Naama. 12Ya re ba sa le kgole ba bona Jobo, fela ba se mo tsebe. Ge ba seno mo tseba, ba thoma go lla ba golola, ba gagola diaparo tša bona, gomme ba gašetša mobu godimo wa ba tšhela dihlogo. 13Ke moka ba dula fase gona moo le yena matšatši a a šupago le mašego a ona, ba sa bolele selo, ka gore ba be ba bona gore o kwa bohloko kudu.


text:
Batho ba Mathomo ba Richtersveld
Bohlatse bja Mathomo
Bohlatse bja mathomo bja batho ka Namaqualand le Richtersveld bo hlagišwa ke didirišwa tša leswika le le tala, go swana le diremi le dilepe tša seatla tseo di hlamilwego go tšwa leswikeng la talama goba motheo. Mengwaga ye ya Mathomo ya Borulatšhipi bo amana le didirišwa tša go fapafapana tša diphedi tša Homo, go swana le Homo habilis, Homo erectus le Homo sapiens, tša kgale, tšeo di bego di phela magareng ga mengwaga ye dimilione tše 2.5 le 200 000 ye e fetilego. Go fihla mo lebakeng le, le ge go le bjalo, ga go na mešalela ya batho ye e hweditšwego mo karolong ye ya lefase.
Mengwaga ya Borulatšhipi ya Gare go bolelwa e fapana magareng ga mengwaga ye 200 000 le ye mengwaga ye 35 000 ye e fetilego.
Nako ye e šupa go fetogela ga didirišwa tše di theilwego godimo tša go beiwa ga motheo, go ya go didirišwa tša motheo wa dinawa, theknolotši ya sebjalebjale yeo dikgapetlana ša maswika tša go kgetloga motheong wa leswika go ka hlola digopi, magare goba dintlha. Mehlala ye mmalwa ya didiršwa tša borulatšhipi tše nnyane di hwetšwa Namaqualand, le mafelo a mmalwa thutaswika ka Richtersveld a nago le palo ye kgolo ya dinawa le dikarolo tša leswika tšeo di šišinyago gore e be e le ‘difeme tša didirišwa’. Phaka ya Bosetšhaba ya Lebopo la Bodikela, kgauswi le Langebaan, gape le na le mehlala ya mašaletša a mmakgonthe a swaregago a dirilwego ke badimo ba Homo sapiens ye nngwe ya rena mo nakong ye.
Go Dua ga Batho ka Richtersveld
Ka Morago ga Mengwaga ya Borulatšhipi ye e sepelelanago le go tšwelela ga Homo sapiens sapiens, batho ba sebjalebjale ka kagego ya mmele go no swana le nna le wema. Didirišwa tša go amana le nako ye di šomilwe kudu le ka mošomo o o riilego. Di akaretša magare, tša go epa le dintlha, tše dintšhi tšeo di bego di kgomareditšwego mo meleteng ya kota go bopa marumo goba dithipa. Marapo le aebori di be di šomišwa gape go hlola magare, dinalete le ge e ka ba dikgokaganyo tša go rea dihlapi.
Mafelo a mmalwa a thutaswika ka Richtersveld (go lebelelwa moragotše mengwageng ye 3000 ye fetilego) a fa bohlatse bja mohuta wo theknolotši ye. Go tšwela pele ga bopaki bja go dula ga batho le yona e hweditšwe ka mokgwa wa marapo a diphoofolo a go šongwa, dipelo tše di dirilwego boso le palo ya mebotwana ya ditšhila (dintlhana tša ditšhila tša pele ga histori) tše di nago le mašaledi a batho, tšeo di hweditšwego go bapa le lebopo.
Ka fao, go ya ka bohlatse bja thutaswika, mašaletša a batsomi-bakgoboketši ba bego ba dula ka Namaqualand le Richtersveld go feta gabotse mengwaga ye 200 000. Go ka se be go be go le bonolo go phela. Meetse a ka be a sa hwetšagale bonolo (go na bohlatse bja dikgopa tša mae a mpšhe tše di šomišwago bjalo ka ditšhelo tša polokelo) gomme go be go dula go na le kotsi ya go tsoma ka go fetelela. Eupša ka nako ye tee, batho ba bonagetše ba kwešiša gore go phela ga boona bo laolwa ke tšhomišano le tikologo ka tsela ye e swarelelago.
Translated by Lawrence Ndou


text:
231Dafida a kwa gore Bafilista ba hlasela motse wa Keila mme ba utswa mabele diboeng. 2Ka gona a botšiša Morena a re: “A nka ya ka hlasela Bafilista?”
Morena a mo fetola a re: “Ee. Ba hlasele gomme o phološe ba Keila.”
3Eupša banna ba Dafida ba re go yena: “Ge ešita mo Juda re phela ka go boifa, re ka napa ra kgona go tšwa ra ya Keila mme ra hlasela madira a Bafilista!” 4Ka gona Dafida a botšiša Morena gape, gomme Morena a re go yena: “Sepela o yo hlasele Keila, ka gobane ke tla gafela Bafilista diatleng tša gago.” 5Ka gona Dafida le banna ba gagwe ba ya Keila mme ba hlasela Bafilista; ba ba bolaya ka bontši gomme ba thopa maruo a bona. Ke ka mokgwa woo Dafida a ilego a phološa ba motse woo.
6Mola Abiatare, morwa wa Ahimeleke, a tšhabela go Dafida kua Keila, o ile a tloga le seaparo se sekgethwa.
7Saulo a botšwa gore Dafida o ile Keila, gomme a re: “Modimo o mo gafetše diatleng tša ka, ka gobane o itswaleletše ka ge a tsene motseng wo dikgoro tša wona di nago le ditswalelo le mapheko.” 8Ka gona Saulo a rapa madira a gagwe gore a ye ntweng mme a theogele Keila, a dikanetše Dafida le banna ba gagwe.
9Ge Dafida a ekwa gore Saulo o itokišetša go mo hlasela, a re go moprista Abiatare: “Tliša seaparo se sekgethwa mo.” 10Ke moo Dafida a itšego: “Morena Modimo wa Israele, ke tloga ke kwele gore Saulo o itokišetša go tla mo Keila go tlo senya motse wo ka lebaka la ka, nna, mohlanka wa gago. 11Na baetapele ba Keila ba tla nkgafela go Saulo? A ka nnete Saulo o tla tla, bjalo ka ge ke kwele? Morena Modimo wa Israele, nke o mphetole!”
Morena a mo fetola a re: “Saulo o tla tla.”
12Dafida a mmotšiša gape a re: “A bjale baetapele ba Keila ba tla gafela nna le banna ba ka diatleng tša gagwe?”
Morena a mo fetola a re: “Ba tla le gafela.”
13Ka gona Dafida le banna ba gagwe – ba e ka bago ba makgolo a a selelago – ba tloga Keila ka bjako mme ba ithalalela le naga. Ge Saulo a ekwa gore Dafida o tšhabile Keila, a se hlwe a eya gona.
14Dafida o ile a phela ka dibong kua nageng ya dithaba, lešokeng la Sife. Saulo o be a mo nyaka ka mehla, eupša Modimo a se ke a gafela Dafida diatleng tša gagwe. 15Dafida a bona gore Saulo o tloga a nyaka go mmolaya.
Dafida o be a le Horesha, kua lešokeng kgauswi le Sife. 16Jonathane a ya go yena fao gomme a mo kgothaletša go Modimo ka go mmotša gore Modimo o tla mo šireletša, 17a re go yena: “O se ke wa boifa. Tate Saulo a ka se go sware. Yena o tseba gabotse gore wena o tla ba kgoši ya Israele, le gore nna ke tla go latela ka maemo.” 18
Bobedi bja bona ba dira kgwerano pele ga Morena. Dafida a šala Horesha, gomme Jonathane a ya gae.
19
Batho ba bangwe ba Sife ba ya go Saulo kua Gibea gomme ba re: “Dafida o utamile nageng ya rena ka dibong kua Horesha thabeng ya Hakila, ka karolong ya ka borwa ya lešoka la Judea. 20Re a tseba, kgoši, gore o tloga o nyaka go mo swara; ka gona tlaa nageng ya rena, gomme rena re tla mo gafela diatleng tša gago.”
21Saulo a ba fetola a re: “A Morena a le šegofatše ka ge le nkwela bohloko! 22Sepelang le yo nyakišiša gape; le boneng gabotsebotse mo a lego gona, le gore ke mang yo a mmonego fao. Ke kwa gore ke moradiana kudu. 23Le nyakišišeng ka tlhokomelo mafelo ao a utamago go ona, mme ge le se no a tseba gabotse le tle le mpegele. Ke gona ke tlago ya le lena, gomme ge a sa le seleteng seo, ke tla mo tsoma go fihlela ke mo hwetša, le ge e ka ba ke tla tlemega go putuka dikgorwana ka moka tša Juda.”
24Ka gona ba tloga ba boela Sife ba etile Saulo pele. Dafida le banna ba gagwe ba be ba le lešokeng la Maone, ka moeding wo o se nago meetse karolong ya ka borwa ya lešoka la Judea. 25Saulo le banna ba gagwe ba ile ba tšwa go yo nyaka Dafida, eupša Dafida a sebelwa taba yeo gomme a ya lerakong lešokeng la Maone a fihla a dula gona. Ge Saulo a ekwa taba yeo, a šala Dafida morago. 26Saulo le banna ba gagwe ba be ba le ka lehlakoreng le lengwe la thaba, Dafida le banna ba gagwe ba le ka go le lengwe. Ba be ba itlhaganetše gore ba šie Saulo le banna ba gagwe bao ba bego ba ba potapota gore ba ba sware. 27Ka yona nako yeo gwa fihla motseta gomme a re go Saulo: “Boa ka pela! Bafilista ba šwahlela naga!” 28Ka gona Saulo a lesa go rakediša Dafida gomme a yo lwa le Bafilista. Ke ka lebaka leo felo fao go bitšwago Lerako la Kgaoganyo.


text:
291Senganga, sešitabakgadi,
se tla hwa sa hwelela ka bjako.
2Ge baloki e eba baetapele setšhaba se a hlalala;
ge bakgopo e eba baetapele setšhaba se a golola.
3Moratabohlale o thabiša tatagwe;
yo a kitimago le digwebakathobalo yena o a itobiša.
4Ge kgoši e buša ka toka, naga e a lala,
eupša ge e tšhediša batho metšhelo ye boima,
e bolaya setšhaba.
5Yo a kuruetšago mogwera o mo theela molaba.
6Yo kgopo o tanywa ke dibe tša gagwe,
moloki yena o ikopelela a thabile.
7Moloki o tseba ditokelo tša badiidi,
yo kgopo yena ditokelo tše bjalo ga a di tsebe.
8Bakodutli ba hlola mpherefere motseng,
ba bohlale bona ba kokobetša kgalefo.
9Ge yo bohlale a sekišana le setlaela,
sona se a mo roga,
sa mo sega se sa fetše.
10Ba go rata go tšholla madi ba hloile mohlokabosodi,
baloki bona ba a mo šireletša.
11Setlaela se hlatša kgalefo ya sona,
yo bohlale yena o thekga ditho, a e bipa.
12Ge mmuši a theeletša ditaba tša maaka,
bahlanka ba gagwe ka moka ba fetelwa ke bokgopo.
13Modiidi le mohlakiši wa gagwe ba swana ka selo se tee –
bobedi ba kgontšhwa ke Morena go phela.
14Ge kgoši e šetša gore badiidi ba direlwe ka toka,
e tla buša nako ye telele.
15Thupa le go kgalwa di a hlalefiša;
ngwana wa go itaola o leša mmagwe dihlong.
16Ge bakgopo e le baetapele,
bosenyi bo a ata;
baloki ba tla ba bona ge ba phuhlama.
17O kgale ngwana wa gago ka thupa, o tla ikhutša;
ka moso o tla go thabiša.
18Ge setšhaba se se sa begelwa thato ya Modimo, se tšwa tseleng.
Go lehlogonolo yo a phethago melao ya Modimo.
19Lekgoba ga le kgalwe ka molomo fela,
gobane le ge le kwešiša se le se botšwago,
le ka no se phethe.
20Go na le kholofelo ya gore lešilo le ka kaonafala
go phala motšhogaaboletše.
21Lekgoba le le fepetšwago go tloga bjaneng,
le feleletša le tšwile ka diatleng.
22Motho wa pelwana ye nnyane o hlola diphapano;
sefelapelwana se dira dibe tše dintši.
23Moikgogomoši o ipakela go kokobetšwa;
moikokobetši yena o a hlompšha.
24Moabelanalelehodu tše di utswitšwego
ke wa go se itlhokomele –
o re go kwa moutswetšwa a rogaka,
a no ikhomolela.29:24 Lebelela Lef. 5:1.
25Go tšhaba batho e ka ba sefu;
yo a botago Morena yena o lotegile.
26Ba bantši ba nyaka go ratwa ke kgoši;
ke go Morena fela mo motho a ka hwetšago toka.
27Motho yo a sego a loka o šišingwa ke baloki,
le moloki o šišingwa ke yo kgopo.


text:
21Ka morago ga tšeo Dafida a botšiša Morena a re: “A nka yo dula motseng wo mongwe wa Juda?”
Morena a mo fetola a re: “Ee.”
Dafida a mmotšiša gape a re: “Ke ye motseng ofe?”
Morena a re: “Hebrone.” 2
Ka gona Dafida a ya Hebrone, a tloga le basadi ba gagwe ka babedi: Ahinoamo, yo a bego a etšwa Jesriele, le Abigaile, mohlologadi wa Nabale, yo a bego a etšwa Karmele. 3A tšea le banna ba gagwe le malapa a bona, gomme a yo dula metseng ye e bapilego le Hebrone. 4
Ke moka banna ba Juda ba tla Hebrone mme ba tlotša Dafida gore e be kgoši ya Juda.
Ge Dafida a ekwa gore batho ba Jabeshe kua Gileade ba bolokile Saulo, 5a roma banna ba bangwe kua gore ba ba botše ba re: “Nke Morena a le šegofatše ka ge le botegetše mong wa lena, Saulo, ka go mmoloka. 6Gomme bjale a Morena e be yo botho go lena mme a le botegele. Le nna ke tla le swara gabotse ka lebaka la seo le se dirilego. 7Tiang maatla le beng ba bogale! Mabu a utswitšwe Israele, gomme batho ba Juda ba tloditše nna gore ke be kgoši ya bona.”
8Molaodi wa madira a Saulo, Abnere, morwa wa Nere, o be a tšhabetše ka mošola wa Jordane kua Mahanaime le Ishboshete, morwa wa Saulo. 9Moo Abnere a bea Ishboshete kgoši ya naga ya Gileade le ya Asere2:9 Phetolelo ye nngwe ya kgale e re “Asere” Seheberu se re “Asiria”. le ya Jesriele le ya Efraime le ya Benjamene – gabotsebotse a mmea kgoši ya Baisraele ka moka. 10O be a na le mengwaga ye masome a mane ge a bewa kgoši ya Israele, gomme a buša mengwaga ye mebedi.
Eupša kgoro ya Juda e ile ya botegela Dafida, 11gomme yena a buša Juda a le Hebrone mengwaga ye e šupago le seripa.
12Abnere le bahlankedi ba Ishboshete ba tloga Mahanaime ba ya motseng wa Gibeone. 13Joaba, yo mmagwe e bego e le Tseruya, le bahlankedi ba bangwe ba Dafida ba ya ba gahlana nabo kua mogobeng, moo ka moka ba ilego ba dula fase, sehlopha se sengwe se le ka thoko ye ya mogobe mme se sengwe se le ka thoko yela se lebane le sona. 14Abnere a re go Joaba: “A go tšwe masogana a mangwe mahlakoreng ka mabedi gore a lwe ka marumo.”
Joaba a mo fetola a re: “Go lokile.”
15Ka gona banna ba lesome le ba babedi ba ba emetšego Ishboshete le kgoro ya Benjamene ba lwa le banna ba lesome le ba babedi ba Dafida. 16Monna yo mongwe le yo mongwe a swara yo a lwago naye ka hlogo gomme a mo tsetsemetša ka tšhoša lehlakoreng, mme banna bao ba masome a mabedi le ba bane ba bolayana. Ka gona felo fao kua Gibeone go bitšwa “Molala wa Ditšhoša”.
17Ka morago gwa tsoga ntwa ye šoro, gomme Abnere le Baisraele ba fenywa ke banna ba Dafida. 18Barwa ba Tseruya ka bararo ba be ba le moo, Joaba, Abishai le Asahele. Asahele, yo a bego a na le lebelo la tshephe, 19o ile a thoma go lelekiša Abnere, a kitima a mo lebantše. 20Abnere a lebelela morago mme a re: “Asahele, a ke wena?”
Asahele a mo fetola a re: “Ee, ke nna.”
21Abnere a re: “Tlogela go ntelekiša! Rakediša yo mongwe wa bahlabani mme o thope se a nago le sona.” Eupša Asahele a se ke a dumela go mo tlogela. 22Abnere a re go yena gape: “Tlogela go ntelekiša! Ke ka lebaka lang o nkgapeletša gore ke go bolaye? Ke tla lebelelana bjang le Joaba, morwarrago?” 23Eupša Asahele a gana go mo tlogela; ka gona Abnere a kutologela morago2:23 Mohlomongwe go swanetše go balwa “a kutologela morago” Seheberu ga se kwagale gabotse. ka lerumo la gagwe, a mo phuleletša dimpa gore lerumo le be le tšwelelele ka mokokotlong. Asahele a wa fase a hwela gona moo, gomme mang le mang yo a fetago fao a bego a rapaletše gona, o be a ema moo a mo llela.
24Eupša Joaba le Abishai ba kitimiša Abnere, gomme ge letšatši le dikela ba fihla mmotong wa Ama, wo o lego ka bohlabela bja Giage tseleng ya lešoka la Gibeone. 25Banna ba kgoro ya Benjamene ba kgobokana ba ema le Abnere godimo ga mmoto. 26Abnere a goelela Joaba a re: “A re tla jana ka marumo go fihlela neng? Ga o bone gore mafelelong e tla ba fela manyami? Re bana ba motho. O tla laela neng banna ba gago gore ba se hlwe ba re rakediša?”
27Joaba a mo fetola a re: “Ke ena ka Modimo yo a phelago gore mola o se ke wa bolela, banna ba ka ba be ba tla le rakediša go fihlela ka moswane mosong.” 28Ke moo Joaba a leditšego phalafala, gomme banna ba gagwe ka moka ba ema ba se hlwe ba rakediša Baisraele; ka gona ntwa ya fela.
29Abnere le banna ba gagwe ba putla moedi wa Jordane bošego bjoo ka moka; ba tshela noka yeo mme ba sepela mosong ka moka wa letšatši le le latelago, ba ba fihla Mahanaime.
30Ge Joaba a lesa go ba rakediša, o ile a kgobokanya banna ba Dafida ka moka gomme a lemoga gore ba lesome le ba senyane ga ba gona, ka ntle le Asahele. 31Bahlabani ba Dafida ba be ba bolaile banna ba makgolo a mararo le masome a a selelago ba Abnere ba kgoro ya Benjamene. 32Joaba le banna ba gagwe ba tšea setopo sa Asahele gomme ba se boloka ka lebitleng la lapa labo kua Betlelehema. Ka morago ba sepela bošego ka moka, mme ge go esa ba fihla Hebrone.


text:
31Bjale ge, banabešo, thabang le le ba Morena. Gape go boeletša tše ke šetšego ke le ngwaletše tšona ga go ntene, kganthe lena go a le tiiša. 2Le phafogele dimpša tšeo, ke ra badiratšekgopo bao, bona baripšasetho bao. 3Gape ba lebollo la mmannete ke rena, gobane rena re khunamela Modimo ka Moya wa gagwe, gomme re ikgantšha ka Kriste Jesu. Ga re bote tša nama. 4Go bota tša mohuta woo ga se gore go a mpalela. Ge eba go na le yo a gopolago gore a ka bota tša nama, nna ke a mo phala. 5
26:5
Bar. 11:1
Nna ke boloditšwe ke sa na le matšatši a seswai. Ke nna Moisraele ka matswalo, wa kgoro ya Benjamene; ke Moheberu wa Baheberu, ge go iwa ka go phetha melao ya Moshe, ke be ke le Mofarisei; 6
22:4
26:9-11
ke be ke fišegela go direla Modimo mo ke bego ke bile ke hlomara kereke. Ge eba go loka ke go phetha melao ya Moshe, gona nna ke be ke sa solege. 7Fela tšeo ka moka tše ke bego nka re ke poelo, ka lebaka la Kriste ke bona e le tobo. 8Ga se tšeo fela; eupša le dilo ka moka ke bona e le tobo ge ke di bapetša le se se nago le mohola kudu, e lego go tseba Kriste Jesu, Morena wa ka. Ka lebaka la gagwe ke lobile dilo tšohle gomme ke bona tšohle e le tšhila fela, e le ge ke gabile gore Kriste e be wa ka, 9ke be selo se tee le yena ke se na boloki bjo e lego bja ka, bjo bo hwetšwago ka go phetha melao ya Moshe, fela ke na le boloki bjo bo hwetšwago ka go dumela go Kriste, boloki bja go tšwa go Modimo bja tla ka tumelo. 10Se ke se nyakago ke go tseba Kriste le go kwa maatla a tsogo ya gagwe bahung, le go ba selo se tee naye mahlokong a gagwe, ka ba wa go swana naye lehung la gagwe, 11ke holofetše gore le nna ke tla tsošwa bahung ka phela.
12Ga se gore ke re ke šetše ke atlegile goba gona go ba yo a phethegilego. Se ke se dirago ke go leka go thopa sefoka, ka gobane le nna Kriste o šetše a nthopile. 13Banabešo, ga se gore ke ipona nke ke šetše ke se thopile. Aowa; se ke se dirago ke gore tša ka morago ga ka ke a di lebala, ka obelela tša ka pele ga ka. 14Ke šianela go ba thwadi gore ke yo thopa sefoka, e lego go biletšwa ke Modimo bophelong bja legodimong ka Kriste Jesu.
15Rena ka moka ba re budulego go tša semoya a re naganeng ka mokgwa woo. Fela ge eba le nagana ka mokgwa wo mongwe, Modimo o tla le utollela se e lego sona. 16Fela se segolo a re gateleng pele ka moo re dutšego re sepela ka gona.
17
11:1
Banabešo, nkekišeng bjalo ka badumedi ba bangwe. Le phele ka mo re le bontšhitšego go phela ka gona. Le tšee malebeši go bao ba phelago ba latela mohlala wa rena. 18Gobane ba bantši ba phela e le manaba a sefapano sa Kriste. Taba ye ke šetše ke ile ka le botša yona gantši, mme bjale ke boeletša ke le botša yona ke lla. 19Pheletšo ya bona ke tahlego, modingwana wa bona ke mpa; ba kgantšha tše di bego di swanetše go ba leša dihlong, ba nagana fela ka tša lefaseng. 20Ge e le rena, ga gaborena ke legodimong, gomme re letetše Mophološi wa rena, Morena Jesu Kriste, gore o tla tla a etšwa gona. 21O tla fetoša mebele ya rena ye e sego ya selo a e fa sebopego sa go swana le sa wa gagwe wo o tagago; ke se a tlago se dira ka maatla ao a kgonago go laola tšohle ka ona.


text:
51Gobane re a tseba gore ge mošašana5:1 “mošašana” Ke seswantšho sa mmele wa motho mo lefaseng. wo re dulago ka go wona mo lefaseng o hlahlamolwa, Modimo o re fa moago5:1 “moago” le “legae” Ke seswantšho sa bodulo bja motho kua legodimong. wa go dula kua legodimong, legae la go ya go ile le le sego la agwa ka diatla. 2Ke ka lona lebaka leo re tsetlago, re dumago kudu go apešwa mmele wa rena wa letago wo o tšwago legodimong, 3gore re se tlo hwetšwa re hlobotše, re hwetšwe re apere. 4Ge re sa dula ka mošašaneng wo wa lefaseng, re tsetla re ekwa re gateletšwe; e se gore re nyaka go apolwa mmele wo wa lefaseng, eupša e le gore re nyaka go apešwa wa legodimong, gore go hwa ga rena go tle go metšwe ke go phelela sa ruri. 5Yo a re lokišeditšego go fetoga mo ke Modimo, a re fa Moya wa gagwe wo Mokgethwa e le tiišetšo ya gore taba yeo e tla phethega.
6Ka gona re dula re tiile maatla, re tseba gore ge ga gaborena e sa le mo mmeleng wa rena re tla no dula re le kgole le Morena. 7Gape re phela re dumela go Morena, e sego re mmona. 8Re dula re tiile maatla, gomme re duma kudu ge nkabe re ka huduga mo mmeleng ra yo dula le Morena. 9Eupša re duma kudu ge nkabe re ka mo kgahla gohle mo re lego gona, e ka ba ge re sa dula mo lefaseng, goba re ile legodimong. 10
Gobane bohle re tla swanela go yo tšwelela pele ga Kriste gore a re ahlole, gore mongwe le mongwe a fiwe se se mo swanelago go ya ka tše a di dirilego ge a sa phela mo lefaseng, e ka ba tše dibotse goba tše dimpe.
11Ka ge re lemoga gore go boifa Modimo ke eng, re leka go kgodiša batho gore re a rereša. Yo a re tsebago ka botlalo ke Modimo, gomme le lena ke holofela gore le ntseba gabotsebotse. 12Ga se gore re leka gape go ithetiša lena; se re lekago go se dira ke go le hlalošetša tše re di dirago gore le tle le ikgantšhe ka rena, le kgone go fetola ba ba kgantšhago tše di bonwago ka mahlo, e sego tše di lego ka pelong ya motho. 13Gomme ge eba mola re tsenwe ke Moya re be bonala re gafa, re be re gafela Modimo. Ge re tšea gabotse, go holega lena. 14Re laolwa ke lerato la Kriste ka ge re lemogile gore motho o tee o hwetše batho ka moka, gomme seo se ra gore batho ka moka ba hwile naye. 15O hwetše batho bohle, gore bao ba sa phelago ba se sa iphelela, ba upše ba phelele yena yo a rilego go ba hwela a ba a tsoga bahung ka lebaka la bona.
16Ka gona bjale ga re sa gopolela motho go ya ka mo batho ba mo gopolelago ka gona. Le yena Kriste ge eba re be re mo gopolela bjalo, bjale ga re sa mo gopolela ka mokgwa woo. 17Ka lebaka leo, ge motho e le wa Kriste e ba sebopiwa se sefsa; tša kgale di fetile, go tlile tše difsa. 18Tšeo ka moka di dirwa ke Modimo, yo a re boelantšego le yena ka Jesu Kriste, le rena a re fa modiro wa go boelanya ba bangwe le yena. 19Molaetša wa rena ke wa gore Modimo o boelanya batho ba lefase le yena ka Kriste. Ga a ba balele dibe tša bona, le gona o re laetše go botša batho ka mo a ba boelanyago le yena ka gona.
20Bjale ge, ke rena baemedi ba Kriste, gomme re bolela mo nkego ke Modimo yo a kgopelago ka rena. Re kgopela legatong la Kriste re re: Ipoelanyeng le Modimo! 21Kriste o be a se na sebe, eupša Modimo a mo rweša dibe tša rena, gore re tle re lokafatšwe ke yena ka go dirwa ba tee le Kriste.


text:
Ke batho ba ba boyaho Tlatja la Mmapulana’a Ngwako, Batho ba Modjadji Mmalakhobela, lakhobela ke lala tsela, Ke Motlholo a sena moloti, ke lotwa ke mabu a tsela, Batho ba khetlopodi kha Bokhalaka, khe kheile batho khe ba runi, Kha fhetja kha mela lekhwekhwe, khe re batho mwayeni.
Batho ba Mmalakhothola patše mahlwela ho kukutla, Batho ba Mmalehonyane lehonya longwe ha le honyi ntlo ho fatlha, Balozwi ba Ranteme nkeye molapone re tlo tlhadiya ka mashokotšo makhulo a khomo tša bangwe.
Batho ba bo Molate Rakhonamela, khonamela o nyele phaho tšhepa la mobe ha le bonwe, Batho ba bo Phetole Rabotlhola’a Bolobedu, Phetola sefetola maru a Tlatja Rasebotše pula ke na Tlatja mehudi e khe khelokwe kha Mmamofomotša moopa ho lla, Batho ba bo’kobo kholo ya bo Modjadji’a Mohale, Batho ba bo Mawidiwidi la Mmankhateni tamolela matshweletswele, Mawidiwidi ke kanapa ba siile tshele ntlone ba kitimela matšobone.
Batho ba bo Mollabatho’a Phetola, Batho ba kheepe kha ho rema, Kheepe ke lala mošhene khe lewe ke mpša morwa Mohale.
Batho ba Mohale mohalefa hotlhe, Kha re ntle kha re ntlone. Ke batho ba Mmakheripa kheripela, batho ba pôlo kheripela mpopone.
Balozwi ga re rogane re a reta.
Have you taken a DNA test? If so, login to add it. If not, see our friends at Ancestry DNA.


text:
GASEKGOPO: Ka morago ga go lemoga gore basetsana ba thomile go tšwa tseleng, Johanna Mokwalakwala o ile a tšeya sephetho sa go dira se sengwe. Johanna (43) go tšwa GaSekgopo ka ntle ga Modjadjiskloof o ile a thoma sehlopha sa kgwele ya matsogo (netball) seo se bitšwago Sekgopo Royal Stars ka kgwedi ya Dibokwane 2021.
KE RATA DIPAPADI KUDU
O kgoboketša basetsana ba 63 ba mengwaga ya go thoma ka 8 go ya go 16 letšatši ka letšatši a ba ntšha mebileng mme a ba ruta kgwele ya matsogo gore ba kgone go phadišana le dihlopha tše dingwe.
Johanna o boditše Seipone gore o thomile sehlopha se ka ge a be a sa kgone go kgotlelela go bona basetsana ba senya bokamoso bja bona. “Ke tšere sephetho sa go thoma sehlopha ka gore ke rata dipapadi kudu. Ke bone gore basetsana ba bantši ba tlo tsenela sehlopha se ka ge dihlopha tša kgwele ya matsogo e le tše nnyane motseng wa rena,” a realo.
O re o leka go tšweletša le go godiša baswa ba basetsana. “Ke a bona gore bokgoni ke bjo bontši magareng ga bona gomme ge ba ka se lahle tshepo, ba bangwe ba bona ba ile go fihla kgole. Ba bangwe ba ka feleletša ba ralokela dihlopha tše hlwahlwa tša go tuma mo Aforika Borwa,” gwa realo Johanna.
Basetsana ba ba šetše ba thopile difoka tše mmalwa ebile ba ikemišeditše go thopa tše dingwe. “Ke nyaka go netefatša gore basetsana ba ba tseba se sengwe le se sengwe ka kgwele ya matsogo gore ba kgone go tšwelela,” a realo.
Johanna o re ga a ba rute feela ka papadi ya kgwele ya matsogo. O ba ruta gape ka dika tša tshotlego ya basadi le bana. “Ke ba ruta gape ka kgatelelo ya mogopolo le dika tša tshotlego mme ka ba lemoša ditsela tšeo ba ka di šomišago go hwetša thušo,” a realo.
O okeditše polelo ya gagwe ka gore o dira se ka ge a lemogile gore bontši bja basetsana ga ba rate go bolela ka matshwenyego a bona le batswadi ba bona. “Sehlopha se ke sa maleba ka ge se kgona go ikwa se bolokegile mme se kgona go tšweletša maikutlo a sona go tšeo se hlakanago le tšona bophelong bja sona,” gwa realo Johanna.
O re nepo ya gagwe ke go godiša sehlopha se. Tshepang Thako (16) o bile karolo ya sehlopha se ge se thoma. “Ke hweditše legae le lengwe mme ke a ipshina. Nepo ya ka ke go ipona ke tsebega naga ka bophara ka papadi ye,” a realo.


text:
181Morena a re go nna: 2
“Na ke seema mang se batho ba felago ba se hlaba ba re:
“ ‘Botatagobana ba lle diterebe tše bodila,
meno gwa šia a bana’?”
3Morena, Mong wa bohle, o re: “Ke ikana ke le Modimo yo a phelago, gore le ka se sa hlaba seema se mo setšhabeng sa Israele. 4Bophelo bja motho yo mongwe le yo mongwe ke bja ka, bo laolwa ke nna, bja tatagongwana le bja yena ngwana. Motho wa go dira dibe ke yena a tlago hwa.
5“Yo a ratago go phetha thato ya ka ka mehla o sepela ka molao, mme o dira tše di lokilego. 6Ga a je dijo tša didimo tša dithabeng goba a khunamela medingwana ya diswantšho ya Baisraele. Ga a tšhilafatše mosadi wa monna yo mongwe ka go otswa le yena, goba a robala le mosadi yo a bonego kgwedi. 7Ga a gatelele motho; o bušetša moadingwa se moadingwa a bego a beeleditše ka sona; ga a utswetše batho; o fa ba ba swerwego ke tlala dijo, le gona o apeša ba ba se nego diaparo. 8Ga a adime motho tšhelete ka go e tswadiša. O a itshwara gore a se dire tše mpe, gomme tshekong ga a ahlole ka go kgetholla. 9
Motho yo mobjalo o hlompha melao ya ka gomme o phetha ditaelo tša ka gabotse. O lokile gomme ruri o tla phela.” O realo, Morena, Mong wa bohle.
10“Eupša motho yo mobjalo a ka no ba le morwa yo e lego mohlakodi le mmolai, yo a dirago se sengwe sa18:10 Diphetolelo tše dingwe tša kgale di re “se sengwe sa” Seheberu ga se kwagale gabotse. dilo ka moka 11tšela tatagwe a sego a ka a di dira. O ja dijo tša didimo tša dithabeng, goba o tšhilafatša mosadi wa monna yo mongwe ka go otswa le yena, 12o gatelela badiidi le bahloki, o a hlakola goba ga a bušetše moadingwa se a mo swaretšego sona. O dira dilo tša makgapha, 13goba o adima batho tšhelete ka go e tswadiša. Na o tla phela? Aowaa, a ka se ke. Ge a dirile makgapha ao gona o tla hwa. E tla be e le moipolai yo a sa llelwego.
14“Morwa yoo le yena a ka ba le morwa yo a bonago dibe ka moka tše tatagwe a bego a di dira, fela yena a se di dire. 15A se je dijo tša didimo tša dithabeng goba a khunamela medingwana ya diswantšho ya Baisraele. A se tšhilafatše mosadi wa monna yo mongwe ka go otswa le yena, 16goba a gatelela motho, goba a se bušetše moadingwa se a mo swaretšego sona. A se hlakole batho, eupša a fa ba ba swerwego ke tlala dijo, le gona a apeša ba ba se nego diaparo. 17A itshwara gore a se dire tše mpe,18:17 Phetolelo ye nngwe ya kgale e re “A itshwara gore a se dire tše mpe”. Lebelela le temana 8. Seheberu se re “A se gatelele modiidi”. le gona a se adime motho tšhelete ka go e tswadiša. A latela melao ya ka a ba a phetha le ditaelo tša ka. A ka se hwe ka lebaka la bokgopo bja tatagwe, eupša ka nnete o tla phela. 18Tatagwe yena o be a gatelela batho, a bile a ba hlakola,18:18 Diphetolelo tše dingwe tša kgale di re “a bile a ba hlakola” Seheberu ga se kwagale gabotse. gomme a dira batho ba gabo tše mpe. Ka gona o tla hwa ka lebaka la tša gagwe dibe.
19“Eupša lena le a botšiša le re: ‘Na morwa yo o reng a sa otlwe ka lebaka la dibe tša tatagwe?’ Ke ka lebaka la gore morwa yo o be a dira tše di lokilego le tše di nkgahlago. O be a phetha melao ya ka mme a e latela; ka lebaka leo ruri o tla phela. 20
Go tla hwa yo a dirago dibe. Morwa wa motho a ka se otlwe ka lebaka la dibe tša tatagwe, goba tatagomotho a otlwa ka lebaka la dibe tša morwagwe. Moloki o tla putsetšwa boloki bja gagwe, le yo kgopo o tla otlelwa bokgopo bja gagwe.
21“Ge yo kgopo a ka tlogela dibe tša gagwe tšohle, mme a phetha melao ya ka, ge a ka dira tše di lokilego le tše di nkgahlago, a ka se hwe; ruri, o tla phela. 22O tla lebalelwa dibe tša gagwe ka moka; o tla phela ka ge a dirile tše di lokilego. 23Nna, Morena, Mong wa bohle, ke re: Kgane le gopola gore ke kgahlwa ke lehu la yo kgopo? Aowaa, ke kgahlwa ke ge a ka tlogela ditsela tše mpe mme a phela.
24“Eupša ge moloki a ka tlogela go dira tše di lokilego gomme a thoma go dira tše kgopo, e lego makgapha ohle ao a dirwago ke bakgopo, na o tla fela a phela? Le gatee! Boloki bjohle bjo a bo dirilego bo ka se gopolwe. O tla hwa ka lebaka la go se botege ga gagwe le dibe tša gagwe.
25“Eupša lena le re: ‘Tše Morena a di dirago ga se tša loka.’ Ntheeletšeng, lena setšhaba sa Israele. Kgane tše ke di dirago ga se tša loka? Na tše di sego tša loka ga se tše di dirwago ke lena? 26Ge moloki a tlogela go dira tše di lokilego, a thoma go dira tše kgopo, mme a hwa, o hwa ka lebaka la tše kgopo tše a di dirilego. 27Ge yo kgopo a tlogela go dira dibe mme a dira tše di lokilego le tše di nkgahlago, o a iphološa. 28O lemoga tše a di dirago mme a tlogela go dira dibe. Ka gona ruri o tla phela, a ka se hwe. 29Gomme lena setšhaba sa Israele le re: ‘Tše Morena a di dirago ga se tša loka.’ Kgane le gopola gore ke nnete tše ke di dirago ga se tša loka? Na tše di sego tša loka ga se tše di dirwago ke lena?
30“Bjale nna, Morena, Mong wa bohle, ke tla ahlola yo mongwe le yo mongwe wa lena, setšhaba sa Israele, ka tše a di dirilego. Sokologang le tlogele dibe tšohle tše le di dirago, gore di se le iše tahlegong. 31Lahlang dibe tše le bego le di dira, le beng le dipelo tše difsa le menagano ye mefsa. Ke ka lebaka lang le nyaka go hwa, lena setšhaba sa Israele? 32Nna, Morena, Mong wa bohle, ke re: Ga ke kgahlwe ke ge motho a ehwa. Ka gona tlogelang dibe tša lena mme le phele.”


text:
471
Joh. 7:38
Kut. 22:1
Monna yoo a nkiša mojakong wa Tempele. Ka bona meetse a etšwa ka fase ga serepodi sa Tempele a elela bohlabela, thoko yeo Tempele e bego e lebeletše ka gona. A be a elela ka fase ga lehlakore la ka borwa la Tempele a tšwelela ka borwa bja aletare. 2Ke moka monna yoo a nntšha ka sekgobeng sa Tempele ka lesoro la ka leboa, gomme a ntikološa a nkiša lesorong le le lebeletšego bohlabela. Ka lehlakoreng la ka borwa go be go ela moelanyana wa meetse. 3Monna yoo a ela dimetara tše makgolo a mane le masome a a selelago go ya bohlabela ka lehlaka la gagwe, gomme a mpotša gore ke tshele moela. Meetse ao a be a nkgoma ka dikgokgoilane fela. 4A nama a ela dimetara tše dingwe tše makgolo a mane le masome a a selelago, a mpotša gore ke tshele, gomme meetse a nkgoma ka dikhuru. A ela gape dimetara tše dingwe tše makgolo a mane le masome a a selelago go theoga, mme ge ke tshela gape meetse a nkgoma ka letheka. 5A buša a ela tše dingwe tše makgolo a mane le masome a a selelago, gomme moo moela o be o iša kudu mo e lego gore ke be ke sa kgone go o tshela. O be o tshelega fela ka go thala. 6A re go nna: “Wena motho wa nama, na o bone taba ye gabotse?”
Ke moka a mpušetša leribeng la noka yeo, 7gomme ge ke boela morago ka bona go na le mehlare ye mentši maribeng ka mabedi. 8A re go nna: “Moela wo o elela seleteng sa ka bohlabela gomme o theogela ka moeding wa Jordane, wa fetela Lewatleng le le Hwilego. Ge o tsena ka Lewatleng le le Hwilego o ntšha meetse a lewatle leo letswai. 9Mo gongwe le mo gongwe mo o fetago gona o tla tliša bophelo. Ka fao gohle mo o putlago gona go tla ba le diphoofolo tša mehutahuta le dihlapi tše dintši. 10Go tloga Engedi go yo fihla Ene-Eglaime go tla ba le bathei ba dihlapi lebopong la lewatle leo, gomme ba tla anega malokwa a bona moo gore a ome. Moo go tla ba le mehutahuta ya dihlapi go swana le ka Lewatleng la Mediteraniene. 11Eupša meetse a a lego ka mehlakeng le ka megobeng ya lebopong ona a ka se tšwe letswai. A tla no ba gona gore batho ba moo ba fele ba na le letswai. 12
Mo maribeng a moela woo ka mabedi go tla mela mehlare ya mehuta yohle ya dikenywa tša go lewa. E ka se tsoge e ponne matlakala, le gona e ka se tsoge e lesitše go enywa. Kgwedi ye nngwe le ye nngwe mehlare yeo e tla ba le dikenywa tše di budulego, ka ge e nošetšwa ke moela woo o tšwago Tempeleng. Dienywa tša yona di tla lewa, mme matlakala a yona ya ba a go alafa malwetši.”
13Morena, Mong wa bohle, a re: “E re ke le botše ka mo mellwane ya naga ye e swanetšego go arolelwa dikgoro tše lesome le tše pedi tša Israele e swanetšego go ba ka gona, kgoro ya Josefa e fiwe dikarolo tše pedi. 14Ka ge ke ile ka ikana gore naga ye ke tla e fa borakgolokhukhu ba lena, e tla ba bohwa bja lena; le e arolelane ka go lekana.
15“Mellwane ya naga e tla ba ka mokgwa wo: Ka leboa mollwane o tla tloga Lewatleng la Mediteraniene, wa bapela le tsela ye e yago Hetelone go yo fihla sefateng sa Hamate, le go fetela Tsedade, 16go yo fihla Berota le Sibraime, mokgahlo ga selete sa Damaskose le sa Hamate, le go yo fihla Hatsare-Hatikone, mollwaneng wa Haurane. 17Ka gona mollwane o tla tloga Lewatleng la Mediteraniene, wa leba Hatsore-Enane, wa phaela selete sa Damaskose le sa Hamate ka leboa.
18“Ka bohlabatšatši mollwane o tla putla mokgahlo ga Haurane le Damaskose, wa bapela le noka ya Jordane, mokgahlo ga naga ya Gileade le ya Israele, wa fetela Lewatleng le le Hwilego wa ba wa yo fihla Tamare.47:18 Diphetolelo tše dingwe tša kgale di re “Tamare” Seheberu ga se kwagale gabotse. Wo e tla ba wona mollwane wa ka bohlabatšatši.
19“Ka borwa mollwane o tla tloga Tamare wa ya mohlakeng wa Meriba-Kadeshe, go tloga moo wa ipata le noka go yo fihla Lewatleng la Mediteraniene. Wo e tla ba mollwane wa ka borwa.
20“Ka bodikela mollwane e tla ba Lewatle la Mediteraniene go yo fihla felo mo o lebanago le sefata sa Hamate. Wo e tla ba wona mollwane wa ka bodikela.
21“Le arolele dikgoro tša lena naga ye. 22Le e arolelane e le bohwa bja lena le bja bafaladi ba ba dulago le lena, bao bana ba bona ba tswaletšwego mo nageng ye. Le ba tšee e le badudi ba naga ya Israele. Ba abelwe bohwa gotee le lena ba dikgoro tša Israele. 23Mofaladi a abelwe bohwa kgorong yeo a dulago go yona. Ke realo, nna, Morena, Mong wa bohle.”


text:
Dipalopalo tša Bolemi bja Dinotshi tša Afrika Borwa
Tshedimošo ya balemi bja dinotshi mo Afrika Borwa (SA) ga e fapana kudu go tšwa go dinaga tše dingwe tša lefase. Ke palo ya ka fase ga 5% fela ya balemi bja dinotshi m Afrika Borwa ba na le mafelo a bona fao ba na lego 5% ya dinotshi tša bona. Balemi ba theilwe godimo ga bang ba mafelo a mangwe, praebete, naga, poloko ya tlhago, go thekga ditiro tša bona tša go lema. Dipalopalo tša mabapi le bolemi bja dinotshi mo Afrika Borwa ke tše lekantšwego, eupša ka Afrika Borwa, e tšweleditše fela palo ye ka bago 1 500 ya todi ka ngwaga, ka go bapetšwa ditone tše 3000 tša mengwageng ye 25 ye e fetilego.
Go tiišetša gore go na le palo ye fetaga 3 000 ya ditone tša todi tše di tšwa dinageng tša ntle ka ngwaga, kudu go tšwa go naga ya China. Dithekišontle tša Afrika Borwa go dinaga tše dingwe ke (zero). Ge go bapetšwa le dinaga tše dingwe tša Borwa bja Afrika, Afrika Borwa e bonala e na le palo ya fase ya tšweletšo ya todi. Go akanywa gore 200 000 ya dihlopha tša dikhunkhwane di laolwa mo Afrika Borwa ka go bapetšwa le 650 000 mo Australia le 450 000 mo New Zealand (NZ). Chile le Atšentina di bontšha palo ya go swana le Australia le NZ. Dinaga tše nne tše ka moka ke diromelantle tša todi, Argentina e tšweletša ditone tše di fetago 70 000 ka ngwaga.
Dikotsi tše Tharo tša Dinotshi mo Afrika Borwa
Gabjale, Intasteri ya balemi bja dinotshi mo Afrika Borwa (2017) e itemogela kgolo ye mpe ka lebaka la dikotsi tše tharo. Mathomong a ngwaga wa 1990, notshi ya Kapa (Apis mellifera capensis e ile ya tsenelela go diiprofenseng tša leboa tša Afrika Borwa, moo notshi ya Afrika (Apis mellifera scuttelata) e ka hwetšwago. E šetše e laetšwa khuetšo ye mpe ya bolemi bja dinotshi mo leboa.
Sa bobedi, ka 1997 ectoparasite, Varroa destructor, e dutše mo Kapa ya Bodikela gomme ya tšwela pele go phatlalala naga kamoka. Kotsi ya boraro e hlagile ge American foulbrood, bolwetši bja paktheria ba go bolaya bja todi bo ile bja bonwa mo Kapa ka 2009. Mašobana a dipaktheria a kgona go phatlala gabonolo magareng ga mapokoso mo ditiro tša bolemi go swana le, neelano ya didirišwa le mosepelo wa combs tše fetetšwego. Go thwe e ka phatlala go ya go Leboa mo mengwageng ye mehlano ye e tlago (2022).
Translated by Lebogang Sewela


text:
Go kwešiša Lightning Network go šomišwa sedirišwa sa go hlakantšha sa dipheta (Abacus)
Mongwadi ke Roy Sheinfeld 2018/03/25open in new window
Ke hweditše dipoelo tša go kgahliša ka morago ga go phosta athikele ya go moragonyana, Lightning Network ke Bokamoso bja Bitcoinopen in new window. Eupša, ge ke be ke bala dipoelo tše dingwe, go molaleng gore batho ba bangwe ga ba kwešiše gabotse ka moo Lightning Network (LN) e šomago ka gona. Mo athikeleng ye, ke tlile go leka go hlaloša kgopolo yeo e hlotšego LN le ditšhanele tša go lefa ka go šomiša sedirišwa sa seswantšho sa go hlakantšha sa dipheta (abacus anology), gabonolo fela le ka tsela yeo e kwešišegago ka gona kantle ga go tsenelela sethekeniking sa go diriša LN.
Se ke sedirišwa sa go hlakantšha sa dipheta (abacus):
Bjale, nagana ka tšhanele ya go lefa ya LNopen in new window bjalo ka thapo ya sedirišwa sa go hlakantšha sa dipheta (abacus), moo dipheta di emelago bitcoin ka gare ga tšhanele. Ge Alice le Bob ba dira tšhanele ya go lefa magareng ga bona, Alice o lokela di-bitcoin go tšwa go Blockchain ka gare ga tšhanele. Gabjale, di-bitcoin tše (mohl. 10 bits or 0.00001 BTC) ke tša Alice. Mo mohlaleng yo, phetha ye tee e lekana le bit ye tee:
Thapo ya sedirišwa sa go hlakantšha sa dipheta (abacus wire) le tšhanele ya go lefa di na le dika tša go swana:
- Sa hlakorepedi (Bidirectional): bjale ka dipheta mo thapong ya sedirišwa sa go hlakantšha sa dipheta (abacus) di kgona go tloga ka lehlakoreng la nngele go ya ka lehlakoreng la go ja le go tloga lehlakoreng la go ja go ya ka lehlakoreng la nngele, di-bitcoin e ka tšwa matsogong a Alice gomme ya ya go Bob le go tloga go Bob go ya go Alice.
- Sa mong (Ownership): ka go šomiša sedirišwa sa go hlakatšha sa dipheta (abacus), dipheta di ka kgona go tloga lehlakoreng la nngele goba la go ja, kantle le go ba mo magareng a thapo. Ka tsela yona yeo, di-bitcoin mo tšhaneleng ya go lefa di ka tloga go Alice goba Bob.
- Sa tekanyo (Fixed): go swana le ka moo dipheta di ka se kgonego gore di oketšwe goba di tlošwe thapong, Alice le Bob ba ka fana di-bitcoin magareng ga bona, go fihla go palo yeo e bego e beilwe ge tšhanele ya go lefa e bulwa. Ge ba nyaka go rekišetšana palo ye godimo ya di-bitcoin, ba tlile go hloka gore ba dire thekišetšano ye nngwe ya mohuta wo.
Tšhanele ya go lefa e ba ka mokgwa wo ka morago ga gore Alice a romele Bob di bit tše 2:
Gonabjale Alice o na le dipheta tše 8 gomme Bob yena o na le dipheta tše 2. Bjale ge, ga re re Bob le yena o na le kamano go LN le Carol a šomiša tšhanele ya go lefa ya di-bit tše 10:
Ka LN, Alice o kgona go lefa Carol ka Bob. Ka sedirišwa sa seswantšho sa go hlakantšha (abacus analogy), ge Alice nyaka go romela di-bit tše 2 go Carol, o tlile go iša dipheta tše 2 go thapo ya Alice-Bob ka letsogong la go ja (go Bob), gomme Bob o tlile go iša dipheta tše 2 ka go thapo ya Bob-Carol ka letsogong a go ja (go Carol). Ke ka mokgwa wo e lebelegago ka gona ka morago ga gore Alice a romele Carol di-bit tše 2:
Go bohlokwa go bolela gore ge Bob a ka dumela go tšea karolo go thekišetšano ye, a ka se kgone go amogela dipheta tša Alice kantle ga gore a iše palo ya go lekana le yeo go Carol.
Ka go šomiša sedirišwa sa seswantšho sa go hlakantšha, go bonolo go hlaloša hlago ya dithekišetšano tša LN tša off-chain ka kakaretšo, le gore botsebotse ke eng seo dinyakwa tša tšhanele ya go lefa e di hlokago gore e kgone go sepediša dithekišetšano. Mohlala, go bonolo gore gobaneng Alice a sa kgone go romela Carol dipheta tše dintšhi go feta tšeo Bob a ka kgonago go di hlokomela. Gape, mohlomongwe mo nakong yeo etlago a ka kgona a šomiša AMPsopen in new window, eupša yeo re tla šogana le yona mo athikeleng yeo e latelago...
Ge eba o nagana gore athikele ye e go thušitše, hle o se ke wa lebala go lokela matsogo a go bethana(kgotla sebaka gore o lokela matsogo a go bethana) gomme o abelane le ba bangwe.


text:
211Ge re seno laelana nabo ra tloga ka leselawatle ra leba Kose thwii, ra ba ra yo fihla. Ka le le latelago ra fihla Rodose, gomme go tloga moo ra fetela Patara. 2Ra fihla ra hwetša leselawatle le le yago Fenikia, ra re go le namela, ra tloga. 3Ge re fihla mo re bonago sehlakahlaka sa Saeprose, ra se pota ka letsogong la manngele go leba Siria, ra fihla motseng wa Tirose moo leselawatle le bego le iša diphahla. 4Ra fihla ra hwetša badumedi moo gomme ra dula nabo matšatši a a šupago. Bona ba botša Paulose ba tutuetšwa ke Moya wo Mokgethwa ba re a se ke a fetela Jerusalema. 5Ge re seno fetša matšatši ao le bona ra tloga ra wela tsela. Ba re felesetša ka moka ga bona, le ka basadi le bana, ba re fihliša ka ntle ga motse. Ge re le lešing la lewatle ra khunama ka dikhuru ra rapela. 6Ke moka ra laelana, rena ra namela leselawatle mola bona ba boela gae.
7Go tloga Tirose ra tšwela pele ka leeto ra goroga Petolemaise. Ra fihla ra dumediša badumedi mme ra hlwa nabo tšatši le tee. 8
8:5
Ka le le latelago ra fetela Kesarea. Gona ra fihla ra dula ka ga moebangedi Filipi yo e bego e le yo mongwe wa bathuši bale ba go šupa.21:8 “bathuši bale ba go šupa” Lebelela Dit. 6:5. 9O be a na le barwedi ba bane ba ba sego ba nyalwa bao ba bego ba na le mpho ya go bega molaetša wa Modimo. 10
E rile ge e šetše e le matšatši re le moo gwa fihla moprofeta yo ba rego ke Agabose wa go tšwa Judea. 11A tla go rena, a tšea lepanta la Paulose, a ipofa maoto le matsogo ka lona a re: “Moya wo Mokgethwa o re: ‘Mong wa lepanta le Bajuda ba ya go mmofa ka mokgwa wo kua Jerusalema, ba mo gafela baditšhaba.’ ”
12Ge re ekwa a realo, rena le badumedi ba moo ra rapela Paulose gore a se ye Jerusalema. 13Yena a re fetola ka go re: “Le reng le lla le nyaka go ntlhanamiša? Gape nna ke itokišeditše e sego fela go bofša, eupša le go bolaelwa Morena Jesu kua Jerusalema.”
14Ge a re palela bjalo, ra ineela ra re: “A go phethwe thato ya Morena.”
15Ge go fetile matšatši ao, ra itokiša ra ya Jerusalema. 16Badumedi ba bangwe ba go tšwa Kesarea le bona ba ya le rena, ba re iša go Monasone wa go tšwa Saeprose yo e bego e le modumedi wa kgale, yo re bego re yo dula ka ga gagwe.
17Ge re fihla Jerusalema badumedi ba re amogela ka lethabo. 18Ka le le latelago Paulose a ya le rena go bona Jakobose; le bagolo ba phuthego ka moka ba be ba le gona. 19Paulose a re go ba dumediša a ba anegela ka botlalo tšohle tše Modimo a di dirilego ka yena go baditšhaba. 20Ge ba seno di kwa, bohle ba reta Modimo. Ke moka ba re go Paulose: “Ngwanešo, le wena o a iponela ka bowena gore ke dikete tše kaakang tša Bajuda ba ba dumetšego, le gore bohle ba botegela molao wa Moshe bjang. 21Ba boditšwe gore wena o ruta Bajuda bohle ba ba falaletšego baditšhabeng gore ba kgeloge molaong wa Moshe; o re ba se ke ba bolotša bana ba bona, le gona ba se ke ba latela ditlwaedi tša Sejuda. 22Bjale go ka dirwang? Gobane go tla kwala gore o tlile fa. 23
Dira se re go botšago sona. Go na le banna ba bane mo ba ba ikannego. 24Sepela nabo le yo phetha tirelo ya boitlhwekišo, gomme o ba lefele tšhelete ya tlhwekišo gore ba kgone go ipoolwa dihlogo.21:24 “ipoola dihlogo” Lebelela Dit. 18:18. Ke mo bohle ba tlago tseba gore go tše ba di boditšwego ka wena ga go therešo, gomme o phela ka molao wa Moshe. 25
Ge e le baditšhaba ba ba sokologilego bona re ba ngwaletše lengwalo ra ba botša gore re kwane gore ba ile dinama tša didimo, le bobete, le dinama tša diphoofolo tše di kgamilwego, le go nyalana ga lešika.”
26Ka le le latelago Paulose a tloga le banna bao a yo phetha le bona tirelo ya boitlhwekišo. Ke moka a ya ka Tempeleng a bega gore nako ya gagwe ya matšatši a boitlhwekišo e tla fela neng, ge yo mongwe le yo mongwe wa bona a tlilo direlwa sehlabelo.
27E rile ge matšatši ao a go šupa a šetše a eya mafelelong, Bajuda ba bangwe ba go tšwa nageng ya Asia ba bona Paulose ka Tempeleng. Ba hlohleletša lešaba ka moka, ba mo swara. 28Ba goa ba re: “Lena banna ba Israele, thušang! Monna yo ke yena yo a rutago batho ka moka mo gohle a ba fapantšha le setšhaba le melao ya Moshe le Tempele ye. Ebile bjale o tlišitše baditšhaba ka mo Tempeleng, gomme o tšhetše lefelo le lekgethwa le setšhila!” 29
Ba realo ka ge ba mmone motseng a na le Trofimose wa Efeso, gomme ba hloma nke o tsene le yena ka Tempeleng.
30Gwa tsoga mmudubudu motseng ka moka, setšhaba sa bokana ka lephakuphaku; ba swara Paulose, ba mo goga ba mo ntšha ka Tempeleng, gomme mejako ya tswalelwa ka pela. 31E rile ba sa re ba a mmolaya, rasekete wa bahlabani a hlabelwa mokgoši wa gore motseng wohle wa Jerusalema go tsogile kgaruru. 32A akgofa a tloga le bahlabani le boralekgolo ba bangwenyana ba bahlabani ba hlaganela kua lešabeng. Ge ba mmona a na le bahlabani ba lesa go keketa Paulose. 33Yena a ya go Paulose, a mo swara, a laela gore a kgokwe ka diketane tše pedi. Ke moka a botšiša gore motho yoo ke mang, le gore o dirileng. 34Ba bangwe moo lešabeng ba goa tša bona, bangwe ba goa tše dingwe – ya ba tlhatlhariane fela ya go šitiša rasekete go kwa se e lego taba; ka gona a laela gore Paulose a išwe sebong. 35Ge ba fihla manamelong bahlabani ba mo kuka gore ba mo phephiše bogale bja lešaba. 36Bohle ba be ba ba šetše morago ba goa ba re: “Mmolayeng!”
37E rile ge bahlabani ba re ba mo iša ka sebong, a re go rasekete: “Na nka se bolele le wena?”
Yena a mmotšiša a re: “Kganthe o tseba Segerike? 38Gona ga se wena Moegepeta yola wa go tsoša mmudubudu malobanyana mo, a ya lešokeng le batšhošetši ba dikete tše nne, kgane o yena?”
39Paulose a mo fetola a re: “Nna ke Mojuda wa motse wa Tarsose kua Tsilitsia; ke modudi wa motse wo o tsebegago. Ke a go kgopela, hle, ntumelele go bolela le lešaba le.”
40Rasekete a mo dumelela, gomme Paulose a ema manamelong, a homotša lešaba ka seatla. Ge ba rile tuu, a bolela le bona ka Seheberu a re:


text:
13113:1 Phetolelo ye nngwe ya kgale ga e na le temana 1. Temana 1 ya Seheberu e re “Saulo o be a na le mengwaga ye ... ge e eba kgoši, gomme e bile kgoši ya Israele mengwaga ye mebedi.” Seheberu ga se kwagale gabotse mafelong a mabedi mo temaneng ye. 2Saulo o ile a hlaola banna ba dikete tše tharo, a šala le ba dikete tše pedi kua Mikimase le nageng ya dithaba ya Bethele, gomme a romela ba sekete se tee le morwa wa gagwe, Jonathane, kua Gibea, nageng ya kgoro ya Benjamene. Banna ba bangwe bona Saulo a ba romela gae.
3Jonathane o ile a bolaya Bafilista ba ba bego ba hlomile mešaša kua Geba, gomme Bafilista ka moka ba kwa taba yeo. Ke moo Saulo a laetšego gore phalafala e letšwe nageng ka moka go biletša Baheberu ntweng. 4Baisraele ka moka ba botšwa gore Saulo o bolaile Bafilista ba ba bego ba hlomile mešaša, le gore Bafilista ba ba hloile. Ka gona banna ba tla pitšong go tlo kopana naye kua Gilgale.
5Bafilista ba kgobokanela go tlo lwa le Baisraele; ba be ba na le makoloi a ntwa a dikete tše masome a mararo, bahlabani ba ba nametšego dipere ba dikete tše di selelago, le bahlabani ba bantšintši ba ba sepelago ka maoto ba ba lekanago le dithorwana tša lešabašaba lebopong la lewatle. Ba ya Mikimase, ka bohlabela bja Bethe-Abene, gomme ba hloma mešaša fao. 6Baisraele ge ba bona gore ba tlaletšwe gomme ga go se ba ka se dirago, ba utama ka maweng le ka meleteng le ka dimphatšeng le ka dibong le ka megobeng ye e omilego; 7ba bangwe ba tshela noka ya Jordane ba tsena nageng ya Gade le ya Gileade.
Saulo yena o be a sa le Gilgale, gomme banna ba ba bego ba na le yena ba be ba thothomela ka letšhogo. 8
O ile a letela Samuele matšatši a a šupago, ka ge Samuele a be a mo laetše bjalo, eupša Samuele o be a se a tšwe a etla Gilgale. Bahlabani ba thoma go tlogela Saulo, 9ka gona a re go bona: “Ntlišetšeng dihlabelo tša go tšhungwa ka moka le dihlabelo tša kagišano.” O ile a dira sehlabelo sa go tšhungwa ka moka, 10gomme ge a re ke a feleletša, Samuele a fihla. Saulo a tšwela ntle go mo gahlanetša mme a mo amogela, 11eupša Samuele a re: “A o dirile eng?”
Saulo a mo fetola a re: “Bahlabani ba be ba ntlogela, gomme le wena ga se wa fihla ka nako yela o bego o ile o tla fihla ka yona; ntle le moo, Bafilista ba kgobokana kua Mikimase. 12Ka fao, ke ile ka re ka pelong: ‘Bafilista ba tlilo ntlhasela mo Gilgale ke sešo ka kgopela Morena gore a nthuše.’ Ka gona ka beta pelo ka dira sehlabelo.”
13Samuele a mo fetola a re: “O dirile taba ya botlaela. Ga se wa phetha taelo ye Morena Modimo wa gago a go filego yona. Ge nkabe o ile wa e phetha, o be a tla dira gore wena le ditlogolo tša gago le buše Israele go ya go ile. 14
Eupša bjale pušo ya gago e ka se swarelele. Ka gobane wena ga se wa dira se Morena a go laetšego sona, yena o tla inyakela monna yo a mo kgahlago, mme a mmea mmuši wa setšhaba sa gagwe.”
15Samuele a tloga Gilgale a sepela. Batho ka moka ba latela Saulo ge a eya go kopana le madira a gagwe. Ba tloga Gilgale13:15 Diphetolelo tše dingwe tša kgale di re “Batho ... Ba tloga Gilgale” Seheberu ga se na mantšu a. ba ya Gibea nageng ya Benjamene. Saulo a lekola bahlabani ba gagwe, banna ba e ka bago ba makgolo a a selelago. 16Saulo le morwa wa gagwe, Jonathane, le banna ba bona ba hloma mešaša Geba, nageng ya Benjamene; mešaša ya Bafilista e be e le kua Mikimase. 17Bahlabani ba Bafilista ba tšwa mešašeng ya bona go yo ba hlasela ka dihlopha tše tharo: sehlopha se sengwe sa leba Ofra, nageng ya Shuale, 18se sengwe sa ya thoko ya Bethe-Horone, mme se sengwe sa ya mollwaneng wo o okametšego moedi wa Tseboime le lešoka.
19Go be go se barulatshipi nageng ya Israele, ka gobane Bafilista ba be ba itaile gore ba ka se dumelele Baheberu ba dira ditšhoša le marumo. 20Baisraele ba be ba swanetše go ya go Bafilista go yo looletšwa megoma ya dipholo le ya diatla, dilepe le disekele;13:20 Phetolelo ye nngwe ya kgale e re “disekele” Seheberu se re “megoma ya dipholo”. 21tefo e be e le papetlana ye nnyane ya silibera ge go lootšwa dilepe le ge go tsenywa ntlhana ya tshipi phateng ya go gapa dikgomo,13:21 Mohlomongwe go swanetše go balwa “tefo ... dikgomo” Seheberu ga se kwagale gabotse. gomme e le dipapetlana tše pedi ge go lootšwa megoma ya dipholo le megoma ya diatla. 22Ka gona, ge go tsogile ntwa go be go se le o tee wa bahlabani ba Baisraele yo a bego a swara tšhoša goba lerumo ntle le Saulo le morwa wa gagwe, Jonathane.
23Bafilista ba ile ba romela sehlopha sa bahlabani go yo šireletša sefata sa Mikimase.


text:
11
Theofilose wa ka.
Ka pukung yela ka go go ngwalela yona pele ke ngwadile tšohle tše Jesu a di dirilego, le tše a di rutilego batho go tloga mola a thoma modiro wa gagwe, 2go ba go fihla mohla a rotošetšwa legodimong. Pele a rotošwa, o ile a laya baapostola ba gagwe ka Moya wo Mokgethwa, bale a bego a ba kgethile. 3Ke bona ba e rilego mo matšatšing a masome a mane ka morago ga go hlokofatšwa ga gagwe a itšweletša go bona gantši ka mo go sa belaetšego gore o tsogile. Ba mmona, gomme a bolela le bona ka tša mmušo wa Modimo. 4
Ya re ge ba le mmogo,1:4 “Ya re ge ba le mmogo” goba “Ya re ge a eja le bona” goba “Ya re ge a na le bona” a ba laya a re: “Le se ke la tloga Jerusalema, le letele se Tate a le holofeditšego sona, sona sela ke le boditšego sona. 5
Mar. 1:8
Luk. 3:16
Joh. 1:33
Johanese o be a kolobetša ka meetse, eupša lena le tla kolobetšwa ka Moya wo Mokgethwa ka morago ga matšatši a se makae.”
6E rile ge baapostola ba kopane ba mmotšiša ba re: “Morena, na setšhaba sa Israele o tlilo se tsošetša mmušo gona mo nakong tše?”
7Jesu a ba fetola ka go re: “Ga se taba ya lena go tseba dinako le mabaka ao Tate a a beilego ka maatla a gagwe yena mong. 8
Mar. 16:15
Luk. 24:47-48
Lena le tla maatlafatšwa ge Moya wo Mokgethwa o theogela go lena, la ba dihlatse tša ka Jerusalema le nageng yohle ya Judea le ya Samaria, le go fihla magomong a lefase.” 9
Luk. 24:50-51
Ge a seno realo, a rotošetšwa legodimong ba mo lebeletše, gomme a širetšwa ke leru, ba se sa mmona.
10Ba rile ba sa tsepeletše leratadimeng ge a ntše a sobelela bjalo, gateetee banna ba babedi ba ba aperego bošweu ba ema le bona 11ba re: “Lena banna ba Galilea, le emetšeng mo le lebeletše leratadimeng? Yena Jesu yo a tlošitšwego mo go lena a rotošetšwa legodimong, o tla boa ka wona mokgwa wo le mmonego a eya legodimong ka wona.”
12Ke ge baapostola ba tloga thabeng ye e bitšwago ya Mehlware, kgauswi le motse wa Jerusalema, monabjana wo e ka bago kilometara e tee go tloga gona, ba boela gona motseng. 13
Mar. 3:16-19
Luk. 6:14-16
Ba re go tsena motseng ba namelela ka phapošing ya ka godimo ye ba bego ba dula ka go yona. Bona e be e le Petrose le Johanese, le Jakobose le Andrease, le Filipi le Thomase, le Bartolomeose le Mateu, le Jakobose, morwa wa Alfeose, le Simone, Mollelatokologo, le Judase, morwa wa Jakobose. 14Ba be ba kgothalela go rapela e le ba pelo e tee, ba na le basadi ba bangwe gotee le Maria, mmagoJesu, le banababo.
15Ka tšatši le lengwe ge badumedi ba e ka bago ba lekgolo le ba masome a mabedi ba kgobokane, Petrose a ema a bolela a re: 16“Bagešo, go be go swanetše gore Mangwalo a Makgethwa a phethege, ao Moya wo Mokgethwa o a boletšego ka Dafida a era Judase, yo e bilego mohlahli wa bale ba go swara Jesu. 17E be e le mongwekarena, a kgethetšwe go šoma le rena.
18
“Yo Judase, ka tšhelete ye a bego a e hweditše ka modiro wola wa gagwe wo mobe, o rekile serapa se a wetšego ka hlogo ka go sona, a palega ka bogare, gomme mala a gagwe ohle a kgothoga. 19Taba ye ya tsebja motseng wohle wa Jerusalema, gomme ke ka lebaka leo serapa seo ka polelo ya gona ba rego ke Hakeldamage, ke go re ‘Serapa sa madi’.
20
109:8
“Gobane ka pukung ya Dipesalome go ngwadilwe go re:
“ ‘Ntlo ya gagwe a e ngalwe,
a go se dule motho ka go yona.’“Go ngwadilwe le go re:
“ ‘Modiro wa gagwe a o tšewe ke yo mongwe.’
21-22
Mar. 1:9
16:19
Luk. 3:21
24:51
“Ka gona, yo mongwe o swanetše gore e be hlatse le rena ya gore Morena Jesu o tsogile bahung. E swanetše go ba yo mongwe wa ba ba bego ba sepela le rena nakong ka moka ya ge Morena Jesu a be a šika le rena, go tloga ka nako yela Johanese a mo kolobetša, go fihlela mohla wola a tlošwa go rena a rotošetšwa legodimong.”
23Ka gona ba ntšha ba babedi, e lego Josefa yo a bitšwago Barsabase, le lengwe ke Justose, le Mathiase. 24Ke moka ba rapela ba re: “Morena, wena o tsebago dipelo tša bohle, re bontšhe yo o mo kgethilego mo go ba babedi ba, 25gore a dire modiro wa boapostola wo Judase a o tlogetšego ge a eya felo mo go mo lebanego.” 26Ba ba diriša matengwa ao a ilego a ntšha Mathiase, gomme yena a nama a balwa le baapostola bale ba lesome le o tee.